Таваллуд топган сана: 1927 йил\nВафот этган сана: 2010 йил\nЙўналишлар: Меъморлар, Миллий ҳунармандлар\nСамарқанд таъмиршунослик мактабининг энг ёрқин вакилларидан бири Мирумар Асадов биринчи уста бўлган, Ўзбекистон Қаҳрамони Олтин юлдузи билан мукофотланган. Ўзининг иқтидори ила бугунги кунда сайёҳларни ҳайратга солувчи шарқ Уйғониш даврининг энг машҳур меъморий ёдгорликларига айланган обидаларни яратиб, янги ҳаётни жонлантирган. Бу инсоннинг хизматлари Ватанимизнинг энг юксак мукофоти ила эътироф қилинди.\nМирумар Асадов 1927 йил Самарқандда туғилган. 1939 йил миллий ҳунармандчилик мактабининг очилиши унинг келажак тақдирини белгилаб қўйди. Шарқ меъморий маданиятининг ноёб намунаси бўлмиш Шердор мадрасасида ўқув курсларининг очилиши диққатга сазовор ҳодисадир. Шу кунлардаги таъмир ишларида унинг ўғли – Самарқанднинг мумтоз таъмир мактаби анъаналарида таълим олган, амалиётдаги усталардан бири Содиқ Асадовнинг иштирок этиши ҳам рамзий аҳамият касб этади.\nМирумар Асадовнинг ўзи ҳам наслий таъмиршунослар сулоласидан. Айнан миллий ҳунармандчилик мактабига унинг бобоси, халқда Абдулаваз оқсоқол деб чақиришган машҳур уста юборган. Лекин ўз даврининг энг донғи кетган таъмиршуносларидан бири, бухоролик уста Ширин Муродовнинг мазкур мактабга таклиф этилиши Мирумар Асадов учун ҳақиқий тақдир туҳфаси бўлган.\nБу инсоннинг ажойиб иқтидори ва қобилиятларининг исботи ўрнида Бухоро амирининг шахсан ўзи масъулиятли ишларни унга топширганлигини айтиш жоиз, зеро, шарқ ҳукмдорлари ҳар доим алоҳида завқий ва бадиий диди билан ажралишган.\nИккинчи жаҳон уриши бошланиши билан, Самарқандга Москвадан бадиий институт кўчириб ўтказилган. Ушбу олийгоҳ мутахассислари бўлажак самарқандлик таъмиршунослар таълимида иштирок этишган. Мирумар Асадовнинг шахсий хотираларига кўра, у москвалик мутахассислардан чизмачилик, рассомчиликдан бебаҳо билимлар олган. Бўлажак таъмиршунос учун мазкур маълумотлар, шубҳасиз, фойдали ва муҳим бўлган. Бироқ, фақат уста Ширин Муродовгина бўлажак усталарга амалий кўникмалар ва касб сирларини очиб берган.\nЎтган асрнинг 40-йиллари Мирумар Асадов ҳамда Самарқанд таъмиршунослик мактабининг бир нечта ўқувчилари уста Ширин Муродов билан биргаликда Тошкентга боришади ва Ўзбекистоннинг иккита муҳим объектларини миллий услубда безашда иштирок этишади. Бу – Алишер Навоий номидаги опера ва балет ҳамда Муқимий номидаги театрлари эди. Ушбу санъат саройларидаги ганч ўймакоралиги ва кошин безаклари – самарқандлик уста-таъмиршунослар ижодининг намунасидир.\nЎтган асрнинг 60-йиллари тақдир Мирумар Асадовни Душанбега йўллайди. Маҳаллий оқсоқоллар самарқандлик фуқаро таъмиршунослигини билиб қолиб, уни ўзларинниг энг ҳурматга сазовор маданий объектларини тиклашга таклиф этишади. Мирумар Асадов хусусан, Садриддин Айний мақбараси, Панжикентдаги Рудакий мақбараларини таъмирлашда иштирок этган. Энг қизиқ жиҳати шундаки, Асадовдан аввал мазкур объектларни таъмирлаш устида, асосан, Ленинграддан таклиф этилган оврупалик усталар шуғулланишган. Улар, ҳатто юқори синф мутахассислари бўлиб ҳам, моҳияти, ранглари ва шарқ безак сайқалининг барча нозик жиҳатларини етказиб бера олишмаган.\nМустақиллик йиллари уста тер тўккан биринчи аҳамиятли объект – Бухоро вилоятидаги Баҳовуддин Нақшбандий мақбараси бўлган. Деярли, вайрон қилинган ва ўзининг тарихий қиёфасини йўқотган мақбара ҳукуматнинг махсус қарорига мувофиқ таъмирланган. Бугун ушбу мақбара нафақат донғи кетган маънавий марказ, балки шарқ меъморчилигининг бетакрор моҳиятини ўзида жам этган нозик меъморий намунага айланган. Бунда самарқандлик устанинг ҳам ҳиссаси бор.\nУшбу объектдаги ёрқин ишидан сўнг Мирумар Асадов, деярли барча муҳим қадимий ёдгорликларда хизмат қилиб, уларнинг барчаси ҳукумат назоратида тикланган. Ганч, кошин, тошга ўйиш устаси сифатида унинг иқтидори Имом ал-Бухорий мақбараси, Регистон меъморий мажмуаси, Биби хоним масжиди, Гўри Амир мақбараси, Шоҳи Зинда мемориал мажмуаси, Ҳазрати Ҳизр масжиди каби объектларда гавдаланган. Мазкур маънавий маданият ва меъморий ёдгорликларни тиклашда ўз ҳиссасини қўшганлиги учун 1996 йил собиқ Президентимиз И.Каримов томонидан Мирумар Асадовга Ўзбекистон Қаҳрамони юлдузи топширилган.\n2010 йил вафот этган. Таъзияномани Ўзбекистон раҳбарлари ёзиб беришган.


Опера санъатининг ислоҳотчиси (Фёдор Шаляпин) - www.ziyouz.uz\nБош саҳифа Илм ва фанСанъатОпера санъатининг ислоҳотчиси (Фёдор Шаляпин)\nЧоп этилган 21.04.2018 05.03.2018 МуаллифZiyouz.uz\n1873 йил 13 февралда буюк опера хонандаси Фёдор Иванович Шаляпин дунёга келди.\nБуюк рус танқидчиси В.Стасов Фёдор Шаляпин истеъдодига таҳсинлар ўқиб: “Самодан бошимизга улуғ бахт ёғилди. Янги буюк талант бунёдга келди!” деб хитоб қилганди. Дарҳақиқат, Шаляпин санъат осмонида ёрқин юлдуз бўлиб порлади. У рус санъатининг шуҳрат ва довруғини бутун оламга кўз-кўз қилди.\nШаляпин етук санъаткор бўлиб етишгунча жуда оғир, машаққатли йўлни босиб ўтган. Ҳаёт тўсиқлари, муҳтожлик ёш Фёдорни ниятидан қайтаролмайди, чунки у санъатни бутун қалби билан севар, усиз ҳаётини тасаввур этолмас эди. У ўз ёшлик йилларини “Ҳаётим саҳифалари” китобида шундай хотирлайди: “Мен биринчи бор театрга тушганимда ўн икки ёшда эдим. Бир куни бир дўстим мендан, театрга борасанми, деб сўраб қолди. Ортиқча билети борлигини айтди… Мен кўзимни саҳнадан узмасдим. Саҳнада ой шуъла сочарди. Болалари билан қочаётган Медея изтироб чекарди, гўзал Язон ўзини у ёқ-бу ёққа урарди. Оғзим очилиб анграйиб қолдим. Оғзимдан сўлакларим оқаётганини пайқадим. Жуда хижолат бўлдим… Парда кўтарилиши билан лабларим беихтиёр очилиб кетди. Театр мени сеҳрлаб, бутун эс-ҳушимни ўғирлади”.\nШаляпинни санъат сеҳри бутунлай ўзига мафтун этганди. Отасидан у театрга борсам майлими, деб сўраса: “Театрга бало борми, қоровул бўлиб ишлагин, Лайлак! Уста бўлишни истамадингми, қоровул бўлиб ишлаб, нонингни топиб ейсан”, деган дағдағали жавобни олади. Ўша пайтлари улар яшайдиган жойга опера театри жамоаси келган эди. Бу театр Шаляпинни ҳайратга солади. Чунки у тўққиз ёшиданоқ черков хорида куйлай бошлаган эди-да! “Опера мени ҳайратга солди, ёшликдан ашула айтаним учун мени ажаблантирган нарса одамларнинг ашуласи бўлди”, − дейди Фёдор. Шундан сўнг у кўча-кўйдами, уйдами гапиришса, оддий кундалик турмушдаги гапларни ҳам операга айлантириб жавоб қайтарарди. Энди уни театрда томошабин бўлиб ўтириш қаноатлантирмай қўйганди. Саҳна ортига ўтиб, ойни қандай ёритишларини, одамлари қаёққа ғойиб бўлишлари-ю, шаҳарни қандай қилиб тез қуришларини, кийим-кечаклару, томошадан сўнг бу ёрқин, гўзал ҳаётнинг қаёққа ғойиб бўлишини жуда-жуда билгиси келарди. Ниҳоят, орадан кўп ўтмай, спектаклда статист (саҳнада гапирмайдиган рол ижро этиш) бўлиб иштирок этдим, − дейди қувончи ичига сиғмай.\n“Мен ўн еттига қадам қўйгандим, Панаев боғида оперетта қўйиларди. Ҳар куни ўша ерда ўралашиб юрардим. Бир куни қандайдир хорда куйловчи артист менга Семёнов-Самарский Уфа учун хорга одам йиғаяпти, илтимос қилиб кўр, деб қолди… Семёнов-Самарскийнинг олдига бордим. У мени илиқ кутиб олди-да, репертуардаги хор ижро этувчилар оладиган иш ҳақини тўлай олмайман, деганда, мен моянасиз ҳам ишлайман, дедим. Бу гапимга ҳамма хайрон қолди. Ниҳоят, мавсум “Палермолик ашулачи” опереттаси билан бошланди. Шаляпиннинг ҳаяжон ва қўрқувдан бутун вужуди титрар, у худди туш кўраётгандай ҳис этарди ўзини. Томошабин тинмай уни олқишлар, у энди саҳнада ўзини эркин тута бошлаган эди. Шундан сўнг, унга кичик-кичик роллар бера бошлашди. Сўнг унга “Галька” операсидаги дастурхончи партиясини ижро этишини таклиф этадилар. Шаляпин бу партиянинг катта ва масъулиятли эканлигини ҳис этиб, уни ижро этишга юраги дов бермайди, ниҳоят, рози бўлади. Спектакль бошлангунга қадар севинчдан ўзини қаерга қўйишини билмасди. Парда кўтарилиб, лампа нурлари пирпираб ўйнай бошлагач, ўзини бир оз йўқотиб қўяди. Саҳнада бир оз чайқалиб, гандираклаб ролни ижро эта бошлайди. Овозининг сеҳри томошабинларни ўзига ром этгач, гулдирос қарсаклар билан олқишлайдилар. У ижро этадиган образида креслодан туриб опера айтиши, сўнг яна жойига − креслога бориб ўтириши лозим эди. Шаляпин образга шу қадар берилиб кетганидан кресло жойидами-йўқлигига қарамай, шартта ўтиради-ю, бор бўйича йиқилиб тушади.\nАшула профессори Д.А.Усатовдан таълим олишимни менга маслаҳат бердилар, дейди у. Шаляпин: “Ашула айтишни ўргансам бўладими”, деб унга савол берганда, Усатов: “Ўрганишингиз шарт!”, дейди. Устози Усатов Шаляпинни ҳар томонлама, ҳатто юриш-туришда, кийинишда, овқатланиш маданияти билан ҳам уни тарбиялайди.\nБир куни бош режиссёр ундан Руслан ариясини биласанми, деб сўраб қолади. Ўша пайтлари ёш артистларга хос бўлган ўзбилармонлик касалига мубтало бўлган Шаляпин ўзига ишониб, бу ролни уч ҳафтада, керак бўлса, бир эмас, иккита Руслан ролини ўрганишим мумкин, дейди. Наридан-бери ижро этиладиган партияни ўрганиб, Рус баҳодирининг кийимларини кийиб, ясаниб олади, ичидан пахтали сирма кийиб, сариқ соқол ёпиштириб саҳнага чиқади. Биринчи нотаданоқ ёмон куйлаётганини ҳис этади. Буни сезади-ю, довдираб қолади. Эртаси куни газеталар, Шаляпин деган ёш бир артист Руслан партиясини расво қилди, деб ёзишди. Бу унга катта мактаб бўлади, кўзи очилиб, санъат ҳақида жиддий ўйлай бошлади. Ундаги ўзбилармонликдан асар ҳам қолмайди. Ўзи устида тинмай ишлай бошлайди.\nСўнгра Шаляпинга А.С. Даргомижскийнинг “Сув париси”даги тегирмончи ролини топширадилар. Режиссёр Кондратьев у дастлаб ўйнаган ролини Тифлис томошабинлари совуқ қарши олишганини айтиб, тегирмончи характери очиб берила олмаётганини таъкидлайди. У шунчаки енгилтак, эпчил бир деҳқон эмас, балки басавлат, жиддий-вазмин бир эркак эканлигини уқтиради. Шундан сўнг Фёдор образ руҳиятига кириб, тегирмончи партиясини қойилмақом қилиб ижро этади. Томошабинлар уни узоқ олқишлайдилар. Бироқ на спектакль режиссёри, на ҳамкасблари уни бу муваффақияти билан қутлайдилар.\nМавсум бошида “Рогнеда” операсидаги князь Владимир роли Шаляпинга топширилади. Унинг кўпроқ мусиқавий томонига – ритм билан ижро этишга Шаляпин катта эътибор беради.\nЎша даврнинг йирик театр танқидчиси С. Кругликов спектакль ҳақида шундай ёзган эди: “Солодовников театрида ажойиб бир артист пайдо бўлди. М. И. Глинканинг “Иван Сусанин”идаги Сусанин ролини янгича, ўзига хос услубда ижро этди, лекин афсуски, томошабинлар кам эди”.\nШаляпин театрда ижро этадиган ролларда киядиган либослар қандай бўлиши кераклигини ўрганиш учун рассомлардан кўпроқ таниш орттира борарди. У Москвага – Мамонтов раҳбарлигидаги театрга келгач, санъаткорга эркин ижод қилиш имкони берилади. Айрим режиссёрларнинг лирик лаҳзани бўрттириб кўрсатишга уринишлари операни жонсиз қилиб, заифлаштириб қўяр, буни Шаляпин яхши англарди. Дарҳақиқат, у опера санъатининг ислоҳотчиси бўлган, десак янглишмаймиз. Шаляпин эркин ижод қилиш имконига эга бўлгач, репертуаридаги Сусанин, Мефистофель ва бошқа ролларини янаям мукаммаллаштиришга киришади. “Операни чуқурроқ ўргана бошлаганимда операда менинг анъана талаб қиладиган на ариям, на дуэтим, на триом бор эди. Ўша вақтларда В. И. Ключевский каби ажойиб устозим, ўқитувчим йўқ эди. Унинг ёрдамида Борис Годунов ролини ўргандим. Рассомларнинг кўргазмаларидан, йўл-йўриқларидан Грозний характерини ва ўша даврни синчиклаб ўргандим”, дейди. Шаляпин энди алоҳида кўриниш, алоҳида фигура ва қиёфалар яратибгина қолмай, турли ҳолат-шароитлардаги бутун бошли роллар, яхлит шахслар образини ярата бошлади. Унинг бетакрор овози хилма-хил қалб туғёнларини изҳор этиш учун турли оҳангда, зўр маҳорат билан жарангларди. Роль ижро этаётгандаги хатти-ҳаракатларида, юришларида қандайдир бир нафосат, жозиба намоён эди. Буларнинг барчаси унинг ижросида жуда табиий, ҳаётий ҳамда ниҳоятда таъсирли чиқарди. Унинг ижросида ҳеч бир сохталик, ясамалик, сийқаси чиққан эски саҳна ёндашувлари кўзга ташланмасди. Петербургдан Москвадаги хусусий театрга келгач Шаляпин янаям ўсиб, камол топиб, санъат чўққилари сари дадил кўтарилиб бормоқда, деган овозлар бот-бот қулоққа чалина бошлади. Унда икки Шаляпин мужассам эди, биринчи Шаляпин роль ўйнаса, иккинчи Шаляпин ўзини назорат қилиб турарди.\nДарҳақиқат, Шаляпин чиройли, диопазони кенг, ниҳоятда ўзгарувчан ва бўёқларга бой овоз соҳиби эди. Юқори бас овозда куйловчи рус хонандаси бўлиш билан бирга, вокал санъатининг йирик намояндаси ҳисобланади. Шаляпин фақат мусиқа ва актёрлик фаолияти билан шуғулланибгина қолмай, опера режиссёри ҳам бўлган. У рассомлик ва ҳайкалтарошликдан ҳам яхшигина хабардор, адабиёт соҳасида ҳам қалам тебратиб, табиат инъом этган ақл-заковати ила кучли юморга бой шахсдир. У ҳаёти давомида вокал-саҳна ижоди қонуниятини ўрганишга ҳаракат қилган. Ҳар қандай ижтимоий ва мафкуравий муҳитда яшаб-ижод этган даврда ҳам буюк инсоний ғояларга содиқ қолган. Санъатни бор вужуди билан севиб, ҳаётини усиз тасаввур эта олмаган.\nНазира Жўраева тайёрлади.\n← Аввалги Аввалги Миллион-миллион шамнинг шуъласи (Озод Шарафиддинов билан суҳбат) (1999)\nКейинги → Кейинги: Карлос Фуэнтес. Чак Моол (ҳикоя)


Агата Кристи: Ўнта негр боласи - цена и характеристики, купить в Ташкенте (Артикул: 20TKDE8) - Tovar.uz\nАгата Кристи: Ўнта негр боласи\nАгата Кристи: Ўнта негр боласи в Ташкенте\nАртикул: 20TKDE8 В наличии\nПодробное описание: Агата Кристи: Ўнта негр боласи\nАгата Кристи номини алоҳида таништиришга ҳожат йўқ. Адабиёт аҳли томонидан ҳақли равишда детектив жанрининг етакчиларидан бири сифатида тан олинган. Унинг мазкур асарида ҳам китобхон сирли ва қизиқарли оламга саёҳат қилиши муқаррар. Муаллифнинг ўзи айнан шу асарини энг яхшиси дея эътироф этгани ҳам бежиз эмас.\nУшбу асарда бир-бирига ҳеч қандай алоқадор бўлмаган ўнта одам хилват оролдаги уйга келади. Сирли таклифнома билан уларни бу ерга ким чақирди ? Яхши детектив ихлосмандларининг юраги шув этиб кетадиган манзара. Дунёдан ажраб қолган бўм-бўш орол, кўп хонали, зимзимистон йўлакли катта сирли уй ва Занжилар оролининг соҳиби таклифига кўра уйга келган ўнта мутлақо нотаниш, бир-бирига ўхшамаган ўнта одам. Бу ерда уларни қулай шарт-шароитлар, мазали таом ва шинам ётоқхоналар кутиб турибди. Лекин ҳавас қилгудек меҳмондўстлик тез орада саробга айланиб, меҳмонлар савдойи қотил қурган тузоққа тушиб қолгани маълум бўлади. Улар оролнинг тошлоқ заминига қадам қўйган заҳоти тузоқ ёпилган. Оролдан қочишнинг иложи йўқ. Барчани шубҳа-гумон чулғаб олган. Чеҳраларда ажал сояси. Қўрқув ва даҳшат. Фақатгина болалар саноқ шеъри ва митти негр болалари тугаши билан бу даҳшатли ўйинга ҳам хотима ясалади. Бироқ нега ?\nУларни бирин-кетин энг ғайриоддий йўллар билан ўлдириш кимга керак ? Нима учун содир бўлаётган воқеаларнинг бари қувноқ болалар шеъри билан чамбарчас боғлиқ ? Наҳотки бу жумбоқнинг ечими топилмаса, наҳотки ҳаммаси ўлимга маҳкум бўлса ? Лекин нима учун ? Улар ростдан ҳам айбдорми ?


Йиллик текширувлар режа-жадвали тасдиқланди | NORMA.UZ\nСолиқ тўловчи жорий йилда режали равишда текширув ўтказилиши режалаштирилаётган корхоналар рўйхатига киритилганлигини билиб олиши, текширув ўтказиш муддатини ва унда иштирок этадиган назорат қилувчи органларни аниқлаб олиши мумкин. Уни бу ерда ёки Солиқ қўмитаси сайтида юклаб олиш мумкин.\nЭслатамизки, Ягона интерактив давлат хизматлари портали орқали хўжалик юритувчи субъектларни текшириш режа-жадвалидан кўчирма олиш мумкин. Бу хизмат назорат қилувчи органлар томонидан ноқонуний текширувларга йўл қўйилмаслиги учун ишлаб чиқилган.\n“Текширув: А дан Я гача” Электрон маълумот тизими тадбиркорни ўтказиладиган текширувга тайёрлашда катта ёрдам кўрсатади. Бу Ўзбекистонда бизнесни текшириш ҳуқуқига эга солиқ, монополиядан чиқариш, молия, санитария, ёнғин назорати ва бошқа органлар билан ўзаро муносабатлар бўйича туркумлаштирилган амалий қўлланмадир.\nТизим фойдаланувчига текширувга тайёргарлик кўриш, хатоларни назоратчилар кўригидан олдин тузатиш ва санкциялар қўлланишининг олдини олиш ёки уларни энг паст даражага туширишда ёрдам беради. “Текширув: А дан Я гача” тадбиркорлик субъекти ва унинг мансабдор шахслари нима учун жавобгарликка тортилишлари мумкинлиги ва қандай назорат қилувчи органлар томонидан суиистеъмолчиликларга қарши туриш аниқ кўрсатилган.


Венесуэла собиқ бош прокурори мамлакатдан чиқиб кетди\n12:40 / 19.08.2017\nВенесуэлада катта мунозарага сабаб бўлган янгиланган олий орган мамлакат Бош прокурори Луиса Ортегани ишдан бўшатгач, у жума куни оқшомда Колумбияга учиб кетди. Унинг айтишича, март ойи сўнгги кунларида мамлакат президенти Николас Мадурога қарши чиқиш ва ўтган вақт мобайнида ҳақиқат учун курашиш самарасиз якунланди.\nОртега янгидан тузилган ҳукумат аъзолари унинг жонига хавф етказишидан қўрққани учун Богота шаҳрида вақтинча яшаб туришини билдирди. Олий мақомда илк йиғилишини 5 август куни ўтказган Ассамблея биринчи масаладаёқ Луиса Ортегани лавозимдан бўшатишга қарор қилди. Лекин 59 ёшли Бош прокурорнинг истеъфосини маҳаллий юридик орган вакиллари тан олмаган.\nУнинг вазифасини собиқ Инсон ҳуқуқлари бўйича вакил Торик Сааб бажармоқда.\n«Луиса ва унинг депутат турмуш ўртоғи Багама оролларидаги банкларда миллионлаб маблағларни жамғарди. Улар мамлакатда порахўрликни ривожлантирди, жиноий тўдалар билан тил бириктириб иш кўрди», деган у.\nАйни пайтда Колумбия ҳукумати Мадуро юритаётган сиёсатни қаттиқ танқид остига олган Лотин Америкасининг ягона давлати ҳисобланади.\nВенесуэла бош прокурор Луиса Ортега\nВенесуэлада инфляция 4000 фоиздан ошиб кетди


Муслимбек Йўлдошев: 24 апрель – Абдумўминнинг туғилган куни эди… | ДУНЁ ЎЗБЕКЛАРИ | Mobile Version\nМуслимбек Йўлдошев: 24 апрель – Абдумўминнинг туғилган куни эди…\n04/24/2016 Ismat Khushev Бош мақола\nТушимга Абдумўмин кирибди. Кўриниши хотиржам. Кулранг костюмда. Сочлари оппоқ оқариб кетган эмиш. Ўзи жудаям озиб кетган. Лекин чарчаган, касалманд эмас. Ёшлигидагига ўхшаш ихчам. Мен ўзимча айтармишман: Сочи оқарганига мослаб, кулранг костюм кийибди. Қорамтирроқ бўлса, сочи оқаргани яққол билиниб қоларди, дермишман…\nМен кароматчи ҳам, таъбирчи ҳам эмасман. Лекин, одам боласи ҳамма нарсадан ҳам яхшилик кўришга интилади – айниқса тушларимиздан.\nСочлари оқарганини “оқлик” ка йўйдим. Бутун умр халққа ва юртга хизмат қилган одамнинг охирати оққа бурканганига ишорат бу, дедим…\nОзганини ҳам унинг у дунёдаги “иши” – савол-жавоблари “енгил” кўчганига ишорат деб билдим. Илоҳо, шундай деб ишонаман. Чунки “ноумид -шайтон” деб бежиз айтилмаган.\nБугун, дўстимнинг бу дунё ташвишларини ташлаб кетганига бир ой бўлди. Охирати обод бўлгани рост бўлсин. Омин!\nҚуйида минг йил олдин олинган бир фотосуратни эълон қилаяпман. Лайлак қорлар ер юзини оқликка буркаётган лаҳзаларда Чорбоғда тушилган…\nСуратда: Муслимбек Йўлдошев Абдумўмин Ўтбосаров билан…\nМухлислардан узр сўраган ҳолда яна қайғули мавзуда ёзишга мажбурман. Орамиздан яна бир муносиб инсон, моҳир сухандон, ўз ишининг устаси, жамоат ва жамиятда ҳурмат қозонган, босган қадамида одамларга яхшилик улашиб юрган қадрдонимиз – Абдумўмин Ўтбосаров кетиб қолди.\nЎттиз йилдан ортиқроқ елкама-елка ишладик. Ўтган йиллар давомида не ерларга қадамимиз етмадию, не инсонлар билан ҳамсуҳбат бўлмадик.\nҚанчадан-қанча кўнгилли ё кўнгилсиз воқеа ва ҳодисалар оқимида бирга суздик. Олдинма-кейин сочимизга оқ тушди. Кетма-кет унвонлар, мукофотларни қўлга киритдик.\nЎзимиз ҳам, фарзандларимиз билан бирга ҳам тоғлар ошдик, кўнгилга эрк бердик. Қаерда юрмайлик, уйимизни, ишимизни, демакки бурч ва вазифамизни бажаришни олдинги қаторга қўйдик.\nОллоҳим одам зотига на фаришталарию ва на бошқа махлуқотига бермаган неъматларни ато этган. Ҳис-туйғу, муҳаббат ва нафрат, адолат ва жаҳолат, садоқат ва хиёнат. Келиб – кетаримизда уларнинг қай бири бизни ўзига оғдириб олганига қараб, орқамиздан ё гул ва ёки тош отилади.\nОрқасидан гул отиладиган одамлардан бири Абдумўмин эди. У менинг дўстим эди. Қадрдоним эди. Қиёматлигим эди. Шогирддан ҳамкасб, ҳамкасбдан – дўст, дўстдан – жигарлик даражасига сазовор бўла олган укам эди.\nОллоҳга қасамки, мен иккита катта ўғлимга, баъзи-баъзида эса, ҳаддим сиққан яна бошқа жиянларимга доимо уни мисол қилиб, намуна, йигитнинг эталони сифатида келтирардим. Меҳнаткашлиги, ҳалоллиги, интилувчанлиги, ишбилармонлиги ва оилапарварлиги менга жуда ёқарди.\nУмуман, у нима қилса, менга маъқул бўлаверарди. Чунки менинг ўзим шунақа эдим. Душманим – дангаса, танбал одам. Ёмон кўрганим – бекорчиликда саланглаган киши. Уям шунақа эди. Мана, хоҳ ишонинг хоҳи йўқ, йигирма йилга яқин “Чорбоғ”даги дала ҳовлимизга чиқиб дам оламиз.\nЛекин бирон марта кунни саланглаб, бекорчиликда қарта ёки нарда ўйнаб ўтказмаганмиз. Ё мазмунли ва кети кўринмас суҳбатлар қурар, ё биргалашиб кетмону белкурак, гулқайчию арраларни ишга солиб боғбонлик қилардик. Жуда бўлмаганда гоҳи биргалашиб, гоҳи алоҳида-алоҳида китобхонликка мук тушардик.\nАммо асосий машғулотимиз, болаликда ўрганолмаганимиз, ошхона илмининг сир-асрорларини таваккал ўзимизда синаш – пазандалик қилиш билан дам олардик. Пиширган таомимиз ўхшаса, маза, ўхшамайроқ чиқиб қолса, кўз ва қўлни ўргатганимиз фойдага қолади, дея ҳар турлик овқатларни тайёрлаб кўрардик.\nБир гал у қийма думалок қилиб берарди. Бу “французча тефтели” дейилади аслида. Биз уни ўзлаштириб ва “ўзбекчалаштириб”, “Французские тефтели по бостандыкски” деган атамалар ясаб олиб, ўзимизни кайфиятимизни кўтарардик. Бир гал мен унга ўзбекчалаштирилган “рассольник” – перловка (арпа ёрмаси) шўрва қилиб берардим.\nЎзбекчалиги шуки, сал гўштлироқ ва илиги тўлароқ бўларди. Онамдан қолган шокосаларга сузиб келсам, шунақанги бир иштаҳа билан ичиб олардики, ҳар қандай ошпазнинг ҳаваси келиб кетарди.\nАгар, ўша дала ҳовли шароитида эринмасдан шилпилдоқ қилиб берган, десам, балки ишонмассиз! Лекин бунга гувоҳларим бор. Гап овқатдамас. У овқатхўр, дастурхонпарвар, чойхонабоп йигит эмасди. Гап шавқда! Шавқли йигит эди.\nМенга унинг бунёдкорлиги ёқарди. У йўқ нарсаларни бор қилишни яхши кўрарди. Бир хиллар йўқ гапларни тарқатиб, одамларни уриштириб қўйиб, жанжал-тўпалонни бир четдан томоша қилиб, маза қилади. У эса аввал кооператив квартира бунёд қилди. Ўша йиллар мен анча яйраб қолувдим. Чунки у “Лисунова” даҳасидан, менга жуда яқин бўлган “Жарариқ” даҳасига кўчиб келувди.\nШундоққина яқинимда турарди. Кўп кўришардик. Лекин шаҳарнинг чеккаси бўлгани учун ишимизга жуда ҳам ноқулай эди. Шунинг учун у марказдан бошқа квартира сотиб олди. Бу ерни сотиб, янги квартирасини таъмирлаб, ўша ерга кўчиб ўтди. Мен яна хурсанд бўлдим. Чунки одамларнинг кўпчилиги ўз ҳузур -ҳаловатини бузмасдан, битта айвонча ёки ошхона қурмасдан бу дунёдан ўтиб кетишяпти.\nМен уларни ҳам яхши танийман. Ўлигини ташлаб олганча, “ана, укам қилсин”, ёки “болалар катта бўлса ўзи қиволади” деб телевизор олдида ағанаб ётганларнинг манзилларини бераман, керак бўлса. Лекин Абдумўмин тиним билмайдиганлар тоифасидан эди. Ахир рости ҳам шу эмасми. Бир марта яшайдиган шу умрни чиройли, муносиб яшаб ўтганга нима етсин!\n“Мен ўн саккиз минг оламни бунёд қилувдим. Бандам, сен ҳаётингда нима бунёд қилдинг,” деб бир куни Яратган сўраб қолса, нима деган одам бўламиз? Абдумўмин шу тахлит ўз ҳаётини чиройли қилишга уриниб яшади. Ва бунинг уддасидан чиқди ҳам. Кейин у “Бодомзор”дан бир тўкилган ҳовлини сотиб олиб, уни тагидан текислаб ташлади-да, ўрнида иккала ўғлига етар даражада чиройли, замонавий, кўркам ва ҳар томонлама қулай уй қуриб олди.\nХурсандлигим, кўнгил хотиржамлигимнинг чеки бўлмади. Бунёдкор дегани мана бундай бўпти!\nБу уйида ҳам туз-насиба тотиб кўришга муяссар бўлдик. Фахрландим. Шукур қилдим. “Эй, бор худоё, шундай дўстга рўпара қилганингга шукур! Шу сафар адаштирмаганингга, юзимни шувут қилмаганингга шукур!” дедим. Адашган пайтларим ҳам бўлган, мисни тилло деб юрганман.\nОна деган зот икки чақирим наридан ёнингиздаги одам сизга дўст бўладими ё йўқми, айтиб бера олади. Уларга бир илоҳий сезги берилган. Бу онанинг ўз жигарпорасини ҳимояси учун ато этилган туйғу – энг кучли инстинкт. Ҳожи онам баъзи-баъзида “Муслимбей, шу ўртоғинг яхши бола. Гап-сўзи дуруст. Уни эҳтиёт қил. У бир сўм сарфласа сан икки сўм сарфла. У бир марта меҳмон қилса сан икки марта сийла. Тилинг тез, одамнинг юзига айбини шартта гапирасан. Унга бунақа қилмагин, аяб юргин” дердилар. Онам, онаизоримнинг имтиҳонидан ўтган дўст эди Абдумўмин.\nБилмадим, онам айтганларини қанчалик уддаладиму, лекин бугун шукур қиламанки, шунча йил ичида бир нима туфайли хафалашганимиз, тушунмовчилик сабаб аразлашганимиз ёки бир ҳафта йўқлашмай қолганимиз йўқ. Биз, Абдуваҳоб дўстимиз билан уни “Мўмин мирзо” деб чақирар эдик. Улар иккови мени “ҳожи бобо” дейишса, Абдумўмин икковимиз Абдуваҳоб акани “қудабува” деб эркалаб чақирардик. Бизлар нисбатан каттароқ бўлганимиз учун ҳам унинг баъзи бир инжиқликлари, ёки ҳолатини тушунишга, эътибор бермасликка ҳаракат қилардик. У дўстлик бунёд қила олди.\nУ билан ишлаган ижодкорлар – режиссёр ва муҳаррирлар, муаллифлар ундан доимо кўнгиллари тўлган тарзда ҳамкорлик қилишган бўлиши керак. Чунки у енгил-елпи иш қилмасди. Ўзи бошқаларни доимий назоратда ушлаб турадиган одам, қандай қилиб чала-чатти иш қилиб кетиши мумкинлиги ақлга сиғмайди. Телевидениеда, телефильмда, кинода ва радиода яхши ишлар қилиб кетди. Шу унга насиб этди. Бундан ҳам кўпрок бўлиши мумкин эди, ижодий ишлари. Лекин мажбурияти, талабгирлиги боис, катта-катта оммавий тадбирларда кўпроқ банд бўлишига тўғри келарди-да.\nШунга қарамай, радиодаги охирги ишларидан бири – “Амир Темур сиймоси” радиофильми бўлди. Пиримқул Қодиров асари асосида тайёрланган бу иши Абдумўмин Ўтбосаровнинг ҳақиқий сухандонлик иши, информациявий ёки публицистик эмас, бадиий иши бўлдики, бу унинг Ўзбекистон халқ артисти унвонига лойиқ ва шуни оқлайдиган ижодий иши эди ва мен бундан яна бир бора хурсанд бўлдим. Бугун, у оламдан ўтиб қолганида эса, мана шу ишидан яна бир марта қониқиш ҳосил қилдим. Чунки айнан мана шу радиофильми авлодларга қоладиган иш бўлди. Ижодида янги саҳифа бунёд қилди. Сон-саноқсиз “Ахборот”ларни эса, ана, “қотириб ётишибди” сухандонмаслар.\nМўмин, Мўминжон, нега ундай қилдинг, а? Ҳали қанча-қанча ишларинг бор эди, режаларинг бор эди. Ўзинг 55 ёшга кирган бўлсангу икки паҳлавон ўғлингни олдингга солиб олган бўлсанг ҳам, олам-олам орзуларинг бор эди. Бошингга ҳар хил кўргуликларни солишсаям, ҳафсаланг пир бўлмовди. “Бор-ей”, деб қўл силтаб кетвормовдинг, ишингдан. “Ўшалар ишласин, мен уларга ўгайман”, демовдинг. Сабринг, бардошинг етмадими а, укам?\nАйтгин, дўстим, айтақол, жигарим, бу гал нима бунёд қилдинг? Биз нима қилайлик? Ҳайрон бўлайликми ё вайронлигимизча ўтаверайликми?\nP. S. Абдумўминга ўхшаган одамлар тўғрисида халқимиз бир чиройли ибора тўқиган. “Бир келдию, бир кетди”, деган. Абдумўмин сингари сухандон, дўст, қадрдон ҳам бир келдию, бир кетди! Энди бунақаси бўлмайди. Ҳар қалай, менинг бу ёшимда…\nОхиратинг обод бўлсин, жаннати Наъйимларда ҳурлар ичида қанотларингни кенг олиб учиб юрган бўлгин, дўстим! Алвидо!\nСуратда: Муслимбек Йўлдошев дўсти ва ҳамкасби Абдумўмин Ўтбосаров билан…\nОнамга куйдим – бу қадимий мерос,\nОтамни кўрмадим, чидадим, Оллоҳ!\nЖигарларим олдинг – сабрим беқиёс,\nДўстимни олувдинг, қилдим тавалло:\nОллоҳим, умримни узоқ қил энди,\nЖииим юрай, дилимда тиловат, такбир.\nДўстим орзуларин қилгин шоҳиди,\nИкки дўст умрини қил менга тақдир.\nАйтмаган сўзларин олайин айтиб,\nТугатай битмаган бўлса ишлари.\nМарҳамат сендадир, сендадир тартиб,\nДоим бўлиб келган Раб хоҳишлари.\nОллоҳим, умримга бергин барокат,\nЮборма фариштанг, қазойим тезлаб.\nДўст учун яшай мен, сақлаб садоқат,\nТуғилган кунида ўлганин эслаб…\n24 апрель Абдумўминнинг туғилган куни эди. Дўстим ҳаёт бўлганида, биз албатта Чорвоқда бўлар эдик. Туғилган кунини у ўша ерда, тоғлар қўйнида, дала ҳовлисида нишонларди. Ё қуёш чарақлаган ва ё ёмғир шивирлаган бўлишидан қатъий назар, биз анъанага содиқ қолишга ҳаракат қилар эдик. Ҳар қандай иш – буюртма чиппакка чиқар, бизларни ҳеч нарса дўстлар дийдорини кейинга суришга мажбур қилолмасди…\nНадоматлар бўлсинким, бу гал унинг туғилган кунини дўстимсиз ўтказамиз…\nЛекин, албатта нишонлаймиз.\nMuslimbek Yuldashev ТВнинг энг ёркин ва чакнок диктори. Илохим умрлари узок ва яна бир неча йииил ТВ да фаолият олиб боришларини тилийман.\nБугун, Абдумўмин вафот этганига юз кун бўлди!\nЮз кун… Ёлғизликнинг юз куни…\nОллоҳ ўз раҳмати ила чўлғаган бўлсин, Фирдавс боғларида қўним топган бўлгин, илоҳим!\nЯна қайтар гулгун баҳорлар,\nҚайтмас менинг қадрдонларим.\nБу гуллар дилимга озорлар,\nҚайда отам, онажонларим.\nНовдаларда яшнаган бодроқ,\nЧаккамда оқ, дил фиғонларим.\nУчиб тушган ҳар бир гуляпроқ,\nБошим узра визиллар варрак,\nЧайқалади бирга қонларим.\nБу – кетганлар руҳидан дарак,\nБевақт кетган дўст ёронларим.\nЮгургилар бузиб оламни,\nКўзим нури болажонларим.\nЭшитмайди кўнгил ноламни,\nАрмон бу бир тўлмас тубсизлик,\nЕтмас унга дил вайронларим.\nКенгаймоқда ҳар кун ёлғизлик,\nКўпаймоқда ғуж армонларим.\nҚандай лобар, қанчалар латиф,\nЧеҳрангиз хуш, ўт забонларим.\nҚай маконни шодон гуллатиб,\nАбдумўмин ва Раҳматулло,\nУста Ўктам ва Давронларим.\nҲалима, Мирзоҳид, ё, оллоҳ,\nҚайда бирга бўлган онларим?\nҚайтаверар бу баҳор гулгун,\nҚайтаверар, келмай қолмайди.\nАммо қайтмас, кетганлар буткул,\nЎксик дилим энди тўлмайди.\nСизлар билан эди шодлигим,\nСизга эди обрў, шонларим.\nСизсиз татирмикин борлигим,\nКўп соғиндим, асл жонларим.\nЯна қайтар гулгун баҳорлар…\nҚайтмайсиз а, қадрдонларим?\nЎлмас Умарбеков. Ер ёнганда (ҳикоя)\nНорқобил Жалил: Мен ер билан салом алик қиламан…\nБегали Қосимов: ИСМОИЛБЕК ГАСПРИНСКИЙ (1851 — 1914)\nТаниқли журналист Одил Рўзалиевнинг ФБ даги ижодий саҳифасига сафар…\nФинляндияда яшаётган ўзбек шоири Москвада китоби юз очдисини ўтказди\nСирожиддин Иброҳим: ГИЁҲИ БЕҲИШТНИ ҚИДИРИБ (“Ўтганлар ёди” туркумидан)\nТВ бизнес “ўйин”лари ёхуд “Zo’r TV”га бари барибир (ми?) – “Ishonch” газетаси\nЎзбекистон Президентига бир гуруҳ ёзувчилардан хат\n04/25/2016 at 6:02 PM\nNima uchun Dunyo O`zbeklarini bugun O`zbekistonda hamma biladi desam, gap bu yoqda ekan-da. O`zbekistonda O`tbosarovning muhlis va safdoshlari qilolmagan isgni Dunyo O`zbeklari qilayotgan ekan. Qoyil! Bizning gazetalar o`lgan.\n04/25/2016 at 5:59 PM\nYahshi va kamtar, ogir-bosiq odam edi, rahmatli. Muslimbek Yo`ldoshev va Ismat Xushevlarga mimh rahmat.\n04/25/2016 at 5:57 PM\nIsmat aka. Juda go`zal podborka materiallar bo`libdi. O`tganlarni tez-tez hotirlab tuganingiz uchun rahmat sizga. Umringiz uzoq bo`lsin, ilohim. Faqat shu insonning nega buncha erta dunyodan o`tib ketgani odamga alam qiladi, holos…


Қирғизистон жанубидаги мактабларда ҳижоб муаммоси ҳалигача ҳал этилгани йўқ - Фарғона.Ру ахборот агентлиги\n08:48 msk, 10 Июль 2020\nАбдумалик Шарипов (Фарғона.Ру)\nҚирғизистоннинг Жалолобод вилоятидаги Қизилжар қишлоғида жойлашган икки мактаб маъмурияти ўқувчи қизлардан ҳижобларини ечиб ташлашни талаб қилишиб, уларни дарсга қўймаяптилар. Қизлар уларнинг талабини бажаришдан бош тортаяптилар, маҳаллий ва туман таълим бошқармаларидаги расмийлар эса зиддиятга аралашишни истамаяптилар ва бунга эътибор бермаяптилар.\nҚизларнинг ота-оналари ўз болаларининг конституцион ҳақ-ҳуқуқларини тиклаб беришни илтимос қилишиб, “Фингбекс” ҳуқуқни муҳофаза қилиш мурожаат қилганлар.\n“Фингбекс” ҳуқуқни муҳофаза қилиш ташкилоти раҳбари Батирбек Сираждиновга кўра, муаммо ўқув йили бошидан бошланган. Ҳуқуқ ҳимоячиларига мурожаат қилишдан аввал мусулмон қизлар Учқўрғон қишлоқ ҳукумати раҳбарига, Ахси туман ҳокимига ҳамда туман маданият ва таълим бошқармаси бошлиғига ўз шикоят аризаларини йўллаганлар. Бироқ бу жойлардан улар жавоб ололмаганлар.\nОта-оналарнинг аризаларида кўрсатилишича, Сатилғанов номли ўрта мактаб ўқитувчилари Назар Сулайманов ва Абдурахман Нишанов, шунингдек, Мешкев номли мактаб ўқитувчилари Сағин Қамчибеков ва Қимбат Нишанова мактаб маъмурияти билан биргаликда қизларга дарсда рўмол ўраб ўтиришни маън қилиб қўйганлар.\n2007 йил бошида рўмол ўраган қизлар мактабдан навбатдаги марта ҳайдалганларидан кейин, ота-оналар мактаб раҳбариятидан тушунтириш хати ёзиб беришни талаб қилганлар. Сатилғанов номли ўрта мактабнинг тарбиявий ишлар бўйича директор ўринбосари қуйидаги мазмунда тушунтириш хати берган: “Мен, Жилдиз Абилқасимова, ушбу тушунтириш хатини шу ҳақда бердимки, 2007 йилнинг ўн биринчи январь куни 7-“В” синф ўқувчилари Қанишай ва Самара Кўчимқуловлар мактабга ҳижобда келганлар. Навбатчи ўқитувчилар Назар Сулайманов ва Абдурахман Нишанов улар дарсга мактаб формасида келишларини талаб қилишиб, уларни мактабга киритмаганлар. Ўн иккинчи январь куни ота-оналар биздан ёзма изоҳ сўрадилар. Мен ва директор ўринбосари Жанибек Нишанов, агар болалар дарсга ҳижобда келсалар, мактабда ўқимасликларини айтдик. Бунга асос ўлароқ Қишлоқ кенгаши 13-сессиянинг 13\_6 сонли қарорини кўрсатдик”.\nБироқ, аризачилар мактаб маъмуриятининг болалар мактаб формаси киймаётганлари ҳақидаги фикрига унча қўшилмайдилар.\n“Болаларимиз мактабга ўқитувчилар талаб қилгандек формада борадилар, уларнинг бошқалардан ягона фарқи рўмол ўрашларидир”, - деб ёзади Абдиқал Кўчимқулов ва бошқа ота-оналар (ўн бир имзо).\nЖалолобод вилоятидаги мактабларда рўмол ўраш муаммоси бир неча йиллардан буён кенг кўламда муҳокама этилади, аммо томонлардан бирортаси ҳам ён беришни истамайди. Ота-оналар Қуръон Карим талабига, ўқитувчилар эса мактаб низомлари ва маҳаллий кенгаш қарорларига таянадилар.\nНима қилиш керак? Агар ўқитувчилар мактаб низомлари ва маҳаллий кенгаш қарорларидан устун турувчи мамлакат Конституцияси ва Эътиқод эркинлиги ҳақидаги қонунга бўйсунмас эканлар, балки мусулмон қизлар ва уларнинг ота-оналари ён беришга рози бўларлар? Шу савол билан биз бир қатор уламолар ҳамда диний масалалар ва ҳуқуқни муҳофаза қилиш бўйича экспертларга мурожаат қилдик.\n“Исломий таълим маркази” жамоатчилик бирлашмаси раҳбари, Жалолобод вилоятининг собиқ қозиси Дилмурад Ўрўзов зиддият сабаби сифатида маҳаллий расмийлар ва мактаб маъмуриятининг ҳуқуқий жиҳатдан саводсизлигини кўрсатади. “Биринчидан, мен маҳаллий расмийлар ва ўқитувчиларни Конституцияни, Дин ҳақидаги қонунни билмаганлик ва тушунмаганликда тўғридан-тўғри айблайман. Иккинчидан, мен уларни эътиқод эркинлигини кафолатловчи халқаро битимлар моддаларини оёқости қилганликда айблайман. Давлатимиз қонунлари эътиқод жабҳасида ҳам эркин танлов имконини беради. Қирғизистоннинг ҳар бир фуқароси истаган динига эътиқод қилиш ва агар конституцион тузумга зид келмайдиган бўлса, ўз дини талабларига риоя қилиш ҳуқуқига эга”, - дейди Дилмурад Ўрўзов.\nУнга кўра, Қизилжар мактабларидаги нохуш воқеа судда кўриб чиқилиши керак. “Ҳозир мактабларда бўлаётган ишларни мусулмон қизлар ҳақ-ҳуқуқларининг камситилиши сифатида баҳолаш мумкин. Ахир бошқалар мини-юбкалар кийиб юрсалар, орқаларини очиб юрсалар, биз ҳеч нарса демаяпмиз-ку? Нима учун мусулмон қизлар динимиз талаб қилганидек рўмол ўраб юришлари мумкин эмас экан? Биздагина эмас, ҳатто Британия, Франция ва АҚШ каби демократия таянчи ҳисобланмиш мамлакатларда ҳам мусулмон аёллар мактаб ва олийгоҳларга рўмолда бориш ҳуқуқига эришганлар”, - дейди Д. Ўрўзов.\n“Агар Қизилжарда бўлгани каби мусулмон қизларга рўмол ва мактабга боришдан бирини танлаш таклиф қилинса, улар нима қилишлари керак?” деган саволга дин пешвоси “Бу борада Пайғамбаримиз Муҳаммад (алайҳиссалом)дан бир ҳадис бор, унда “агар дунё ва охират иши бир вақтга тўғри келиб қолса, аввал охиратга дохилини қилиш лозим”, дейилади. Мусулмон қиз ҳеч қачон мактабни деб рўмолидан воз кечмаслиги керак”.\nЖалолобод вилоятининг ҳозирги қозиси Абибулла Бапановга кўра, мусулмон уламолари бу борада бир неча бор тегишли ташкилотларга талабномалар билан мурожаат қилганлар, аммо улардан жавоб бўлмаган. “Ўтган йили Жалолободда ўқитувчилар, ота-оналар, жамоатчилик ташкилотлари ва республика Омбудсмени иштирокида махсус анжумани ўтказилганди. Биз ўшанда ҳам биз [барча қонунларга кўра] мусулмон қизлар мактабларга рўмол ўраб боришга ҳақли эканларини таъкидлагандик”, - деди у.\n“Агар ўқитувчилар бундан буён ҳам қизларга дарсда рўмол ўраб ўтиришни маън қилаверсалар, нима қилиш керак?” деган саволга Абибулла Бапанов мужмалроқ қилиб жавоб берди: “Қизлар рўмол ҳам ўрашлари керак, мактабга ҳам боришлари керак, уларга ўқишни ҳеч ким маън қилолмайди. Мусулмон аёл учун рўмол ўраш ҳам, билим олиш ҳам бир хилда мажбурийдир”.\nҲар иккала уламога кўра, биронта қози, муфтий ёки эътиборли дин олими, ҳатто вақтинча бўлса-да, ўқитувчилар талаб қилганларидек, қизларга рўмолларини ечиб туриш учун фатво беролмайди, чунки бу Аллоҳ олдида катта гуноҳ бўлиб ҳисобланади.\nЖалолобод вилоят таълим бошқармаси бошлиғи Чирмаш Дўўрўнов мактаблар учун энг асосий ҳужжат уларнинг низоми бўлиб ҳисобланади, деган фикрда. “Мен бу ҳақда ўтган йилги анжуман чоғидаёқ айтгандим. Низом мактаб ҳаётининг ички ҳужжати бўлиб ҳисобланади. Агар низомда дарсга рўмол ўраб келиш мумкин, деб ёзиб қўйилган бўлса, келаверсинлар. Агар бунақа деб ёзилмаган бўлса, ҳамма ушбу ҳужжатда кўрсатилган қоидаларга риоя қилиши шарт”, - дейди Ч. Дўўрўнов.\nБунда ёпиқ доира юзага келган. Тарозининг бир палласига кишининг эътиқоди, бошқасига эса таълим олиш, замонавий жамиятда муносиб ўрин эгаллаш қўйилган. Қандай йўл тутиш керак?\nЖалолободдаги “Справедливость” вилоят ҳуқуқни муҳофаза қилиш ташкилоти раиси Валентина Гриценкога кўра, агар муаммога ҳуқуқий меъёрлар нуқтаи назаридан ёндошилса, бу ерда баҳслашадиган ҳеч нарса йўқ. “Халқаро ҳужжатлар ҳам, мамлакат Конституцияси ҳам ҳар фуқарога эътиқод эркинлигини кафолатлаган. Дин, таълим ҳақидаги қонунлар ва бошқа ҳужжатларда эса Қизилжардаги ва бошқа мактаблардаги ўқувчи қизларга тегишли масалаларни тартибга солувчи бандларни топиш мумкин. Бу ерда йўқ жойдан муаммо пайдо қилишнинг ҳожати йўқ. Қишлоқ ҳукумати қарорлари ва мактаб низомлари Конституцияга ва бошқа қонунларга зид бўлиши мумкин эмас. Қишлоқ ҳукуматлари ва мактаблар даражасида меърий ҳужжатларни қабул қилишда маҳаллий расмийлар айнан Конституцион меъёрларга асосланишлари шарт. Агар бу ўз вақтида амалга оширилмаган бўлса, бу қоидаларни ўзгартириш керак ёки Конституция, халқаро пактлар ва Қирғизистон Республикаси қонунлари каби устивор ҳужжатлар модда ва бандларига риоя қилиш лозим бўлади”, - дейди ҳуқуқ ҳимоячиси.


Instagram Нурсултон Назарбоевнинг қизи қаердалигини аниқлаб берди - Daryo\n13:53, 14.01.2022 64822\nҚозоғистон биринчи президенти Нурсултон Назарбоевнинг кенжа қизи Алия Назарбоева Facebook ва Instagram’даги саҳифаларини ўчириб ташлаган ёки уларга киришни бутунлай чеклаб қўйган. Бу ҳолат Назарбоева Instagram’да мамлакатдаги воқеаларга изоҳ берганидан кўп ўтмай журналистлар унинг Қозоғистонда эмас, Бирлашган Араб Амирликларида эканига эътибор қаратганидан сўнг содир бўлди.\nАввалроқ Алия Назарбоева собиқ президент оиласининг вакилларидан биринчи бўлиб Қозоғистондаги сўнгги воқеаларга изоҳ берганди. «Жабрланганлар ва қурбонлар туфайли ҳис қилинадиган оғриқ ва афсусларни сўз билан ифодалашнинг иложи йўқ. Мен барча қурбонларнинг оила аъзоларига самимий ҳамдардлик билдираман. Барчамиз учун бу аянчли сабоқ тарихимизда сўнггиси бўлиб қолсин», — деб ёзган у.\nНазарбоева ўз постида отасини ҳам тилга олган, лекин унинг қаердалиги ва аҳволи ҳақида бирорта тафсилот бермаган. «Сиздан келаётган руҳлантирувчи сўзлар учун раҳмат. Отамни маънавий қўллаб-қувватлаётганингиздан миннатдорман, у бугунги кунда турли вилоятлар аҳолисидан кўплаб хатлар олмоқда», — деб ёзган Алия Назарбоева.\nНурсултон Назарбоев сўнгги марта 2021 йилнинг 28 декабрида омма олдига чиққан эди. Унинг матбуот котиби ҳам, қозоғистонлик дипломатлар ҳам Назарбоевнинг Нур-Султонни тарк этмагани ҳақида баёнотлар берса-да, республикада кўпчилик бу маълумотга ишонмаяпти.\nХудди шундай ҳолат Нурсултон Назарбоевнинг оила аъзоларига ҳам таллуқли. Айни вақтда Қирғизистоннинг 24.кг нашри хабарига кўра, собиқ президентнинг укаси Болат Назарбоев аввалроқ қозоқ-қирғиз чегарасини кесиб ўтган ва Бишкекдан Дубайга учиб кетган. Ушбу нашр 13 январь куни Instagram’нинг «Ҳисоб маълумотлари» функциясига таяниб, Алия Назарбоеванинг жойлашган жойи БАА эканига эътибор қаратди. Шундан сўнг кўп ўтмай, Алиянинг Instagram саҳифасига кириш ёпилди.\nАввалроқ Назарбоевнинг тўнғич қизи, сенатнинг собиқ раиси Дариға коронавирусга чалингани ҳақида хабар берилганди.\nНурсултон Назарбоевнинг кенжа қизи отасини қўллаб-қувватлаган қозоғистонликларга миннатдорлик билдирди\n22:21, 27.04.2022 59754\n07:50, 03.05.2022 76544\n22:34, 22.04.2022 53861\n14:54 Бугун 7\nЎзбекистонда уй-жой, Тошкентда эса ижара нархлари ошди. Кўчмас мулк бозорида вазият қандай?\n14:34 Бугун 1269\n14:21 Бугун 794\n14:10 Бугун 1814\n14:53, 18.05.2022 58219\n00:12, 19.05.2022 48440\n13:15, 19.05.2022 48135\n07:30, 19.05.2022 47189


Мустақилликнинг қадрига етаяпмизми? | Buxoro yoshlari gazetasi\nМустақиллик 11 ҳарфдан ташкил топган оддийгина сўз эмас. У эркинлик, тинч-хотиржамлик, ободлик ва фаровонлик учун берилган имконият, бир сўз билан айтганда бахтдир. Ҳар доим ҳам шу буюк неъматнинг қадрига етамизми? Изланиш, интилишдан тўхтамаган ҳолда эришган ютуқларимизга шукрона айтаяпмизми?\nҒиждувон агросаноат касб-ҳунар коллежида тадбиркорлар ва ишбилармонлар ҳаракати-ўзбекистон либерал-демократик партияси ғиждувон туман кенгаши томонидан “памўза” маҳалла фуқаролар йиғини билан ҳамкорликда истиқлолнинг 28 йиллик байрамига бағишланган “Жонажон Ўзбекистоним, мангу бўл омон!” шиори остида ташкиллаштирилган тадбирда шу ҳақда атрофлича суҳбат бўлиб ўтди.\nТадбирда o’zlidep туман кенгаши раисининг биринчи ўринбосари-аппарат раҳбари Ғ. Пўлотов, “маҳалла” хайрия жамоат фонди туман бўлинмаси раиси, партия фаоли Ҳ. Тоҳировлар сўзга чиқиб, юртимизда кечаётган ислоҳотлар, ана шу ислоҳотларда партиянинг дастурлари ва таклифларининг роли борасида ҳам фикр-мулоҳазаларини билдирдилар.\nБайрамона руҳда ўтган анжуманда партия сафига қабул қилинан 15 нафар маҳалла ходимларига партия гувоҳномалари топширилди.\nПредыдущая записьБеш ташаббус ижроси Шофирконда…Следующая записьАлишер Саъдуллаев: Президент ишончи — катта қарз, буни унутмаслигимиз керак


Нукус шаҳар ИИБ бошлиғи ва Нукус шаҳар Давлат солиқ инспекцияси бошлиғи лавозимидан кетдими? Бунга аниқлик киритамиз- Kruz.uz\nНукус шаҳар ИИБ бошлиғи ва Нукус шаҳар Давлат солиқ инспекцияси бошлиғи лавозимидан кетдими? Бунга аниқлик киритамиз\n15:59, 23.08.2017 2909 0 Жамият\nЯқинда Нукус шаҳри ҳокими лавозимидан озод этилган эди. Шундан сўнг, одамлар орасида Нукус шаҳар ИИБ бошлиғи Сейтназаров Генжебай ва Нукус шаҳар Давлат солиқ инспекцияси бошлиғи Бекжанов Халмурза ҳам лавозимидан озод этилгани ҳақида гап сўзлар пайдо бўлган эди.\nБу гап сўзларга ойдинлик киритиш мақсадида Қорақалпоғистон Республикаси Ички ишлар вазирлигига мурожаат қилдик. Маълум бўлишича, Сейтназаров Генжебайни Нукус шаҳар ИИБ бошлиғи лавозимидан озод этиш ҳақида буйруқ чиқарилмаган экан.\nҚорақалпоғистон Республикаси давлат солиқ бошқармасига мурожаат қилганимизда, Бекжанов Халмурза Нукус шаҳар Давлат солиқ инспекцияси бошлиғи лавозимидан озод этиш ҳақидаги буйруқ чиқмаганини маълум қилишди.\nДемак, бугунги кунда ҳар иккала раҳбар ҳам ўз лавозимида фаолият юритишмоқда.\nНукус шаҳар Давлат солиқ инспекциясиНукус шаҳар ИИБ


Турмушда еркак киши идиш ювса оила бузилиб кетадими фойдали масахатлар - Tush tabiri\nТурмушда еркак киши идиш ювса оила бузилиб кетадими фойдали масахатлар\nАвтор tushlartabiri На чтение 2 мин Просмотров 15 Опубликовано 10.02.2020\nБу вазифа оилавий муносабатларда бошқа ҳар қандай уй ишларидан кўра кўпроқ муҳим рол ўйнаши исботланган.\nКундалик ҳаётда ювилмаган идишлар ҳар куни тўпланади. Оғир куннинг охирида, плита ёнида бир неча соатдан кейин ва ёш болаларга ғамхўрликдан кейин, ер-хотин олдида бир савол туғилади: идишларни ким ювади?\nТурмуш ўртоқлар ўртасидаги муносабатларнинг динамикасини ўрганувчи замонавий оилалар кенгаши, ушбу саволга жавоб оилавий муносабатларга сезиларли таъсир кўрсатиши мумкинлигини айтади.\nТадқиқот давомида турли хил уй ишлари, жумладан, озиқ-овқат сотиб олиш, кир ювиш ва тозалаш каби масалалар ўрганилди. Маълум бўлишича, оилавий муносабатларда аёллар учун бошқа уй ишларига қараганда идишларни ювиш масъулиятини бўлишиш янада муҳимроқ бўлган.\nОилада фақатгина аёл идиш ювадиган бўлса, кўпроқ низолар келиб чиқар екан, оилавий ҳаёт бахт келтирмас ва жинсий алоқада муаммолар олиб келар екан. Ушбу масъулиятни бир хил даражада ушлаган жуфтликларда бу нарсалар яхшироқ екан.\nТадқиқот муаллифи Даниел Карлсоннинг айтишича, уйдаги енг ифлос ва ёқимсиз вазифаларни аёллар амалга оширар екан. Бу кўпинча бошқа одамлар ортидан йиғиштириш, ювиш, ҳожатхонани ювиш ёки идиш ювишларни ташкил етади. Шу вақтда еркаклар ахлатни олиб чиқиб, ташлаб келиши ёки машинасини ювиши мумкин. Улар кундалик ҳаётда бошқаларнинг ахлоқсизликларига дуч келмайди.\nСўнгги бир неча ўн йилликда еркакларнинг уй ишларидаги иштироки ошди. Бугунги кунда еркаклар 1965-йилги икки соатдан фарқли равишда ҳафтада тўрт соат уйда ишлашади. 1999-йилдан 2006-йилгача идишларни биргаликда ювиб турадиган жуфтликлар 16% дан 29% гача ўсди. Бошқа томондан, бу кўрсаткич оилада ҳеч нарса ўзгармаган аёллар учун ноқулайлик туғдириши мумкин.\nЮвиладиган идишлар кўп ҳаракат талаб етмайди, лекин сизнинг муносабатларингизни кучайтириши мумкин. Уларни бирга бажариш жуда осон ва тезроқдир. Мисол учун, бир киши идишларни ювиши, иккинчиси еса қуритиши мумкин. Ёки кимдир идишларни ювади, иккинчиси еса идиш-товоқ машинасига жойлаштиради.\nКарлсон шундай дейди: “Мен рафиқам билан биргаликда ҳамма нарсани қилишимиз мумкин. Масалан, бирга ахлат ташлаб келишимиз ёки хожатхона тозалашимиз мумкин.” Бироқ, енг асосийси биргаликдаги идиш ювишдир. Бундай биргаликда қилинган уй ишлари жуфтликларни янада мустаҳкам қилади. Улар биргаликда ҳамма нарсани йенгиб ўтишлари мумкинлигини ҳис қилишади.


Ona hasrati 2\nТабиатин оғир-босиқ бўлган қизим бизга ўша уйдаги гапларни фақат яхшисини айтиб, ёмонини айтмас экан.\nФотиҳа тўйга 50-60 та сават қилмаганимиз, ҳай-ҳайлатиб сарпо қилмаганимиз ҳақида овсинлари, қайнонасини гапларини эшитиб эшитмасликка олиб ичига ютиб юравериб, ҳам бизни укаларини соғиниб, ойда бир бизникига келишга, телефонда бўлсаям гаплашишга рухсат йўқ,\nУндан олдинроқ март ойи бошларида қизимда бошқоронғилик аломатлари сезилди. яқин кунларда бизни ҳушхабар бн хурсанд қилади деб кута бошладим. қудалар бизга телефонда гаплашишни тақиқлаб қўйишган биз тел қилишимиз уларга ёқмасди. (Қаренг қандай кулгили қайси замон қайси маконда яшаймизу, қиз боққан шунчалик хор. Қизим тинч ўтирса бўлди деб,кўнишга мажбурсиз.)\nҲуллас, хомиласи тушибди.\n2 кун оғриб, беҳол ётибди.\nКуёв "духтирга обчиқай" деса, қайнона:\n- обчиқмесан, хечнарса бўлмайди - дебди.\nкуёв онасидан яширинча қизимга телефон бериб, мени хабардор қилишди.\nшу билан мен икки ўт орасида қолдим ё қудадан сўролмиман, ё боролмиман.\nҚайнонам билан маслаҳат қилиб, овсинларимни жўнатдик.\nУлар қизим билан гаплашиб қайтишгач, менга телефон қилишга йўл очилди.\n-қизим яхшими деб телефон қилиб менам, қизим ҳам балога қолдик мени уйимдаги гапни меҳмонлариз нимага сизга айтиб боради-деб роса таъзиримни берди, ахир боламни соғлигини сўрашга ҳаққим йўқми?\nқиз узатиш дегани-бутунлай воз кечиш деганимаску?\nмен тел қилганим сабаб духтирга чиқишдию, лекин қизим ўзи ҳам нима бўлганини билмай қолаверган ёзиб берган дорилариниям олмаган.\nХуллас, ҳомила тушмаган деб ҳисоблашган.\nҚайнона қизимга ота-онез аралашмасин оиламиз ишларига деб дўқ қилган.\nқизимни соғлигини сўраш оилавий ишга аралашишмаску!\nШундан сўнг орага совуқлик тушди.\nРўза кунлари қўққисдан куёв қизимни бизникига обкелди. ҳайрон бўлдим, хали бир ой бўлмадию деб,дадасига 1-2кун қолаверсин деб кетибди.\nқизимдан сўрасам, уришиб қолдик деди, қолганини айтмади. эртасига дадаси обориб қўйди.\nМуҳтарам қудаларимиз бизни синашган экан, изига қайтариб жўнатишимиз керак экану, биз куёвни гапи бн 1 кеча обқолиб, "гуноҳкор" бўбмиз шу сабабми, бошқами, қизимга сиз талоқ олдиз деб, ёшларни ажратишган.\nБизга эса ҳеч ким хабар бермаган. қизимгаям айтишга руҳсат беришмаган. қизим шу қадар тушкунликка тушганки, беш вақт намозни канда қилмайдиган, оқу қорани ажрата оладиган, савоб-гуноҳни тушинадигон қизим жонига қасд қилишга неччи марта уринган.\nшу аҳволда бир ойдан ошиқ жазо ўтаган маҳбусдай азобланиб юрган.\nбу орада "муҳтарам куёвтўрамиз" қизимни Загс идорасига обчиққан, онаси шунга рози бўлган, отаси бехабар бўлган қизим шунча зуғум остида бўлсаям, қаердан куч топган\nбилмадим, ажримга қўл қўймабди хозирда эса, улар заксни кесиб, янги келин олиш ҳаракатида.\nГулдек қизимни умри ҳазон бўлгани ҳам, туғилмаган гўдакни етим бўлиши ҳам уларни заррача ташвишга солгани йўқ.\nБуни уйдагилар ҳаммаси сезган, овсинлари, қайноғалари қизим ўзини ўлдириб қўймасин деб пойлаб юришгану, бизга айтишни эп кўришмаган. 2 овсини қизим бн кеча кундуз бирга бўлишган тўғри, иддани эр уйида ўтириш керак экан, лекин бу ҳолатда қизни ота онаси хабардор бўлиши керакдир?\nшунинг учун тушларимга кираётган экан.\nтуш ҳам хабар дейишади.\nоналаримни ҳавотиридан сўнг, бу гапларни эшитиб, тўғриси довдираб қолдик қайноға бн куёв келинглар гаплашволелик, лекин отам билмасин дейишди уларникида ўша катта ўғилни маслаҳати бн ишлар ҳал бўларкан ота-она эса ижрочи дейдими, томошабинми нима дейишгаям хайронсан.\nкатта ўғил телефонда хар ҳил домлаларни маърузаларини эшитибми, ё интернет орқалими ҳуллас, "домла"бўпқоган экан.\nаслида эса, биронта устоз кўрмаган бўлса керак.\nқайнота бехабар тўйдан кейин талоқ тушиб, яна никоҳ ўқитишган экан. буниси 2 ми деб қайнонадан сўрасак, 3 чиси деди.\nкуёвдан қизимни айбини айтинг десам:\n-сизларни соғинмасин, уйизга качон эсимга тушганда рухсат бераман, 6 ойми, 1 йилми, унгача рухсат сўрамасин. Телефонда бўсаям гаплашай демасин.рухсат бермасам кечаси йиғлаб уйқуми бузмасин деди.\nмана нимадан тез-тез жанжал чиқаркан. куёвтўралар "шунчалар мўътабар бўпкетган


Ўзбекистон Хитой гилос бозорида қандай қилиб АҚШнинг ўрнини эгаллаши мумкин? - Халқ сўзи\n12:19 23 Июль 2019 Иқтисодиёт\nАввало таъкидлаш жоиз, 2017 йилда Хитойга деярли барча гилос АҚШдан келтирилган эди. Божлар кўтарилиши билан вазият ҳам ўзгарди.\nНатижада Хитой бозорида Америка гилоси ҳиссаси 38 фоизгача қисқариб кетди. Ваҳолонки, бу кўрсаткич 2018 йилда 80, 2017 йилда қарийб 100 фоиз эди. Энди унинг ўрнини Ўзбекистонда етиштирилган гилос аста-секин эгаллаши мумкин. Сабаби юртимизнинг бу борадаги улуши 0 фоиздан 50 фоизга кўтарилди. Бу ҳақда Reuters маълум қилди.\nАйнан гилос ҳам АҚШ ва Хитой ўртасидаги савдо уруши “қурбони”га айланди, деб ёзади манба. Хитой божхона органлари хабарига кўра, 2000 йилдан 2017 йилгача нолдан 200 млн. долларгача етган бизнес бугунги кунга келиб ҳажм бўйича ўз чўққисининг ўндан бирини эгаллаган холос.\nАмерика гилосларига нисбатан импорт тарифлари 50 фоизгача оширилгач, Пекин Марказий Осиёдан маҳсулотлар импортига тегишли қоидаларни юмшатди. Ўзбекистон бундан биринчилардан бўлиб фойдаланди, бироқ АҚШга етишга ҳали бор. Чунки ҳозир ортилаётгани юк шу қадар кам, талаб эса шу қадар каттаки, оқибатда Хитойда гилос топиш муаммога айланди. Буни шундай изоҳлаш мумкин: АҚШдан маҳсулот етказиб бериш касодга учрагандан сўнг Хитойда гилоснинг умумий импорти кескин камайиб кетди. Гап шундаки, 2019 йил май ойида бор-йўғи 187 тонна гилос олиб келинди. Холбуки, 2018 йилнинг шу ойида мазкур кўрсаткич 337 тонна, 2017 йилда эса 1505 тоннага тенг эди. Фарқ, кўриб турганингиздек, анча сезиларли.\nУшбу ҳолатдан АҚШда гилос етиштириш билан шуғулланадиган ХХРнинг бир нечта компанияси зарар кўрди. Улардан бирининг раҳбари Виктор Ваннинг айтишича, Америка гилосларини Хитойда машҳур қилиш ва ҳатто Канададан ҳам кўпроқ Чин ўлкасига сотилишига эришиш учун 17 йил вақт сарфланган. Маркетинг, лобби деганларидек.\nҲаммаси 2018 йилда тарифларни ошириш бўйича иккита раунддан сўнг рўй берди. Ўшанда импорт божларига 40 фоизлик пункт қўшилган эди. Хитойликлар умуман гилоссиз қолиб кетмасликлари учун ХХР расмийлари Марказий Осиё маҳсулотларига жўнатишдан олдин 21 кун совуқ ишлов бериш бўйича чекловни олиб ташлади, бу экспортни енгиллаштирди. Зараркунандаларга қарши курашишда эса фумигация(қишлоқ хўжалигида экин ва молларнинг касалликларига ҳамда зараркунандаларига қарши кураш усулларидан бири, яъни тутун бостириш) усулини илгари сурди.\nБу эса илгари америкалик импортчилар билан умидсиз рақобатга киришган тадбиркорларга янги имкониятлар очиб берди.\nУлардан бири узоқ йиллардан бери Ўзбекистондаги турли лойиҳаларга инвестиция киритиб келаётган Zhejiang Fishing E-Commerce Co бош директори Чжу Цзяньфэндир. Унинг компанияси жорий йилда илк бор Ўзбекистондан Хитойга 300 тонна гилос экспорт қилди.\nЧжу Ўзбекистонда ишлов бериш технологиялари йўқ эканлигига ҳам тўхталиб ўтар экан, бу ерда етиштирилган гилоснинг яроқлилик муддати беш кун бўлса, Америкадагиси эса икки ҳафта сархил ҳолатда туришини таъкидлайди. Шунга қарамай, Чжу тушкунликка тушмай, аксинча, ўз инвестициялари ҳисобига Ўзбекистонда совуқ усулда ишлов бериш технологияларини модернизация қилишга кўмак беришни режалаштираётганини билдирган. Шу йўл билан 2020 йилга келиб Ўзбекистондан ХХРга гилос етказиб бериш ҳажмини 5000-10000 тоннагача етказмоқчи.\nАҚШ ва Хитой ўртасидаги савдо урушлари инобатга олинса, яқин вақт ичида унга ушбу мақсадини амалга оширишда ҳеч нарса тўсқинлик қила олмаслиги ойдинлашади.


Президентнинг Наманган шаҳридаги Бунёдкор маҳалласига ташрифи ортидан, шаҳар ҳокими ишдан олинди. Олимжон Исаевнинг ўрнини Тошкент шаҳри ҳокими ўринбосари Ғофир Жамолов эгаллади.\n23 февраль куни халқ депутатлари Наманган шаҳар кенгашининг навбатдан ташқари сессияси бўлиб ўтди. Бу ҳақда Kun.uz мухбири хабар бермоқда.\nСессияда туманни иқтисодий-ижтимоий ривожлантиришдаги муаммолар муҳокама қилинди ва ташкилий масала кўрилди.\nВилоят ҳокими Шавкатжон Абдураззоқов туман ҳокимлигига шу пайтга қадар Тошкент шаҳар ҳокимининг ўринбосари – уй-жой коммунал хизмат кўрсатиш бош бошқармаси бошлиғи бўлиб ишлаб келган Ғофир Жамолов номзодини таклиф қилди.\nДепутатлар ва фаоллар номзодни маъқуллади, у ҳақдаги фикрларини билдирди.\nҒофир Жамолов 1974 йилда Наманган шаҳрида туғилган. 1997 йилда Наманган саноат-технология институтини, 2006 йилда Ўзбекистон Республикаси Президенти ҳузуридаги Давлат ва жамият қурилиши академиясини тамомлаган.\n1997-2009 йиллар давомида Наманган шаҳар ва Наманган вилояти ҳокимликларида турли масъул лавозимларда меҳнат қилган.\n2009-2020 йилларда Ўзбекистон Республикаси Иқтисодиёт вазирлиги Демография ва меҳнат бозори бўлими бош мутахассиси, бўлими бошлиғи, Ўзбекистон Республикаси уй-жой, коммунал хизмат вазирининг ўринбосари бўлиб ишлаган.\nНаманган шаҳрини бир йилдан буён «Ўзагрокимёҳимоя» АЖнинг собиқ раиси Олимжон Исаев бошқариб келаётганди.\nОлимжон Исаев – ўнгдан биринчи. 19 февраль, Наманган шаҳрининг Бунёдкор маҳалласи\nЎтган ҳафта президент Шавкат Мирзиёев Наманганга ташрифи чоғида шаҳарнинг Бунёдкор маҳалласида бўлиб, маҳалладаги инфратузилма ҳолати юзасидан шаҳар ҳокими ва сектор раҳбари – прокурорга танбеҳ берган эди.\nШундан сўнг маҳаллада ободонлаштириш ишлари бошланди. Вилоят ҳокими Шавкатжон Абдураззоқов шу маҳаллага контейнер ўрнатиб, унда яшашини эълон қилди.\nБугун, шунингдек, Ташқи меҳнат миграцияси агентлиги директори Муҳаммадзокир Маматхонов Наманган вилояти Уйчи туманига ҳоким этиб тасдиқланди.\n19:24 / 17.05.2021\nПрезидент ташрифи ортидан Гематология илмий-амалий тиббиёт маркази директори ўзгарди\n10:50 / 17.05.2021\nАвтомобиль йўллари қўмитаси раисига ўринбосарлар тайинланди


Тошкент шаҳар ҳокими уйи бузилган фуқаролар билан учрашди\nЖорий йилнинг 20 май куни Тошкент шаҳар ҳокимлигида Жаҳонгир Ортиқхўжаев илгари анҳор бўйида жойлашган ва бузилган 78-уй эгалари билан учрашди. Ҳозирги кунда учрашув иштирокчилари янги манзилда – Қозиробод кўчасида яна ўша анхор бўйидаги 7 та хонадонларнинг эгалари бўлишди.\nУчрашувда шунингдек, Тошкент шаҳар ҳокимининг архитектура, капитал қурилиш ва коммуникацияларни ривожлантириш бўйича биринчи ўринбосари Даврон Хидоятов, Шайхонтоҳур туман ҳокими Абдуқаххор Тўхтаев, Капитал қурилиш Бош бошқармаси вакиллари ва Тошкент шаҳар ҳокимияти қошидаги ”Мижозларни қўллаб-қувватлаш ягона хизмати” инжинеринг компанияси директори Собир Ариповлар таклиф этилди.\nУчрашувга янги уйлардаги коммуникация хизматларининг қисман уланмаганлиги сабаб бўлди. Айни пайтда ушбу уйларда газ ва электр таъминоти йўлга қўйилган. Сув таъминоти эса ҳокимият масъуллари сўзларига кўра, марказий каналга уланган бўлиб, тез орада тўлиқ йўлга қўйилади.\nШунингдек, собиқ 78-уй бошка аҳолисининг Қори Ниёзий кўчасидаги уйларга кўчиши масаласи кўтарилди. Бироқ, бугунги кунда янги уйларда қурилиш ишлари давом этаётгани сабаб, у ерга кўчиб ўтишнинг имкони йўқ.\nОчиқ сухбат услубида ўтган учрашувда фуқаролар ўз муаммоларини айтишди. Хусусан, янги уйга кўчиш жараёнининг кечикаётганлиги ва шу туфайли ҳозирда яшаётган уйларининг ижара хаққи ошаётгани туғрисида ҳамда якуний таъмирлаш ишлари билан боғлиқ ноқулайликлар хақида ўз муаммоларини маълум қилишди. Алоҳида масалаларга келадиган бўлсак, 30 та велосопед учун тураргоҳ ажратиш масаласи инобатга олиниб, бу борада зарур кўрсатмалар берилди.\nУчрашув давомида Тошкент шаҳар ҳокими Жахонгир Ортиқхўжаев ушбу камчиликларга йўл қўйган, янги уйлар топширилишининг кечикишига сабабчи бўлган ва бошқа коммуникацион ва таъмир ишлари бўйича сусткашликка йўл қўйган тегишли мутасаддиларни танқид қилди.\nУшбу мавжуд камчиликларни бартараф этиш бўйича ишлар назорати Шайхонтоҳур туман ҳокими A. Тўхтаев, унинг ўринбосари, шаҳар ҳокимининг архитектура, капитал қурилиш ва коммуникацияларни ривожлантириш бўйича биринчи уринбосари Д. Хидоятов зиммасига юклатилди ҳамда воқеалар ривожи хақида ҳокимни хабардор қилиб туриш вазифаси топширилди.\nБарча камчиликларни бартараф этиш учун 25 май шанба кунигача муддат белгиланиб, ижара хаққи тўлови муамоси ҳам ижобий ҳал қилинди. Кўчиш ва мебелларни ташиш учун транспорт билан ҳам таъминлаш хақида кўрсатма берилди, дея хабар қилди tashkentnews.uz.\nТошкент шаҳар ҳокими шаҳарсозлик лойиҳаларида франциялик ишбилармонларни ҳамкорликка чорлади\nЖанубий Корея компанияси “Tashkent Сity” лойиҳаларида иштирок этади\nТошкентда сув тошқинларни бартараф этиш ишлари давом этмоқда ёхуд ишлар энди бошланди...\nЖаҳонгир Ортиқхўжаев Тошкентдаги "Утопия" тунги клуби бўйича муносабат билдирди


Шаҳрам Аҳадов Тбилиси Гран-присининг совриндори бўлди\n30 март, 2018, 23:09 2648\nГрузиянинг Тбилиси шаҳрида дзюдо бўйича Гран-при мусобақасининг биринчи кун беллашувлари ўз якунига етди. Қувонарлиси, мусобақанинг илк куни терма жамоамиз учун омадли ўтди.\n-66 кг вазн тоифасида татамига чиққан вакилимиз Шаҳрам Ахадов шоҳсупанинг учинчи поғонасига кўтарилишга муваффақ бўлди. Шаҳрам чорак финалгача йўлни мувоффақиятли босиб ўтди. Афсуски, бу босқичда бразилиялик рақибига имкониятни бой бериб қўйди. Қуръа эса унга ўтиш баҳси ва бронза медали учун кечадиган беллашувда мезбон спортчиларни рўбаро қилди. Бу қарама-қаршиликларда устун келган Аҳадов якунда шоҳсупанинг учинчи поғонасига кўтарила олди. Таъкидлаш жоиз, бу унинг учун иккинчи мусобақа мусобақа ва ўз иштирок этаётган бу турнирда ҳам медаль билан қайтадиган бўлди.\n"Шогирдимнинг имкониятларидан келиб чиққан ҳолда шуни айтишими мумкинки, Шаҳрамдан бугун фақат олтин медаль кутгандим. Афсуски, бронза медали билан чекландик. Нолимаймиз ва ўз устимизда ишлашда давом этамиз. Уни мағлуб этган бразилиялик курашчи ҳам анча тажрибали эди. Ваъда бераман, агар шогирдим у билан яна тўқнаш келадиган бўлса, бутунлай бошқача дзюдо кўрсатади ва уни, албатта, мағлуб этади", – дейди мураббий Мирали Шарипов.\n-60 кг вазн тоифасида беллашган вакилимиз Дониёр Султонбоев бу гал еттинчи поғона билан чекланди. Эслатиб ўтамиз, эртангги кун дастурида ҳамюртларимиздан Ғиёсжон Бобоев ҳамда Шарофиддин Болтабоев ҳам медаллар учун курашда иштирок этишади. Ушбу вакилларимизга ҳам омад ёр бўлсин!


Путинчанин: «Жалиловдан кўп нарса ўрганиш мумкин» » Lochinlar.UZ\n» Интервью » Путинчанин: «Жалиловдан кўп нарса ўрганиш мумкин»\nПутинчанин: «Жалиловдан кўп нарса ўрганиш мумкин»\nЖорий мавсум бошида «Навбаҳор» сафига қўшилган сербияликлар орасида Марко Путинчанин алоҳида ажралиб турибди. Ҳар ҳолда, Суперлиганинг ортда қолган 6та туридан ўрин олган барча учрашувларда тўлиқ вақт ҳаракатланган ярим ҳимоячи ҳақида асосан ижобий фикрлар янграмоқда. Мураббийлар ҳам унга ишонишмоқда.\n- Марко, Суперлигада 6та тур ортда қолди. Хўш, таассуротлар қандай?\n- Дастлабки ўйинларда кўп очко йўқотдик, фақат «Локомотив»га қарши сафар учрашувини кўтаринки руҳда ўтказдик. Ўйинни яхшилаш, очко жамғариш учун ҳали бажарилиши лозим ишлар кўплиги яққол сезилди. Тўғри, айрим ўйинларда чиройли футбол кўрсатдик, аммо ғалаба учун нимадир етишмади.\n- Умуман, 6та ўйиннинг қай бири оғирроқ кечди? Яъни шахсан сизга қайси рақиб кўпроқ маъқул тушди?\n- Замонавий футболда ҳар бир ўйин қийин ўтмоқда. Зеро, ҳамма футбол ўйнашни яхши ўзлаштириб улгурди. Ғалаба билан тугаган ўша 2-тур учрашувида ҳам анча қийналдик ва фақат иккинчи бўлимни яхши ўтказдик. Қолган вазиятларда роса қийин бўлди. Рақибларга тўхталсам, «Насаф»нинг ўйини кўпроқ ёқди. Бу жамоа асосан ёшларга таянаётганига қарамай, тезкор узатмаларга асосланган услубда тўп сурар экан.\n- Сизнингча, «Навбаҳор»нинг яхши натижа қайд этишига айнан нима етишмаяпти?\n- Спортда амал қилиниши шарт саналган бир қатор факторлар бор. Биринчи навбатда, ҳар куни астойдил ишлаш лозим. Футболчилар ўртасидаги ўзаро муносабат яхши бўлиши, яъни ички муҳит ҳам жуда муҳим, албатта.\n- Ўзи Ўзбекистон футболи билан аввалдан танишмидингиз?\n- Бироз. Бу ерда сербиялик кўплаб футболчилар тўп суришган. Дўстларим - Драган Черан ва Марко Станоевич ўзбек футболи, маҳаллий мухлислар ҳақида гапириб беришганди. Айнан уларнинг ижобий тавсифларидан кейин «Навбаҳор» таклифини қабул қилдим. Қолаверса, интернетдаги видеороликлар орқали Наманганда стадион «қайнаши»ни кўрдим - ажойиб манзара. Мухлислар тўла трибуналар остида тўп тепишнинг гашти ўзгача-да. Словенияда ўйнаб, чемпионликка эришганман, аммо у ерда бундай муҳит йўқ эди. Шундай экан, бизни қўллаб-қувватлаётган мухлислар ишончини оқлаш учун ҳам майдонда боримизни беришимиз керак. Асосий вазифамиз - шу. Эндигина 6та тур ортда қолди, олдинда ўйинлар кўп. Ўйлашимча, ҳар куни астойдил шуғуллансак, ҳаммаси яхши бўлади.\n- Наманган бўйлаб сайрга ҳам чиқяпсизми?\n- Албатта, айрим жойларда бўлдим, «Афсоналар водийси» паркига бордим. Шаҳар жуда чиройли, яна хушманзара.\n- Жамоада ҳамюртларингиздан ташқари, яна қайси футболчилар билан яхши муносабатдасиз?\n- Легионерни биринчи навбатда, тил муаммоси қийнайди. Шунинг учун асосан ҳамюртларим билан суҳбатлашаман. Лекин маҳаллий йигитлар билан ҳам яхши чиқишаман - Ўткир, Забиҳилло, Даврон, умуман, барча йигитлар жуда хушмуомала.\n- Майдонда-чи, ким билан тўп тепиш осонроқ?\n- Баҳром Абдураҳимовни айтишим мумкин. Футболни яхши тушунадиган, техник салоҳияти баланд йигит. Тактик жиҳатдан ҳам ҳимоя, ҳам ҳужумда тўп суришни бирдек яхши ўзлаштирган.\n- Ҳозирга қадар 4та мамлакатда ўйнаганингизни айтдингиз. Хўш, ўзбек футболида қандай фарқли жиҳатларни сездингиз?\n- Албанияда ўйнаганимда, у ерда футбол ҳали унча ривожланмаганди. Ҳозир у ерда ўсиш катта. Менимча, қозоқ ва ўзбек футболи бир-бирига яқин. Словенияда ажойиб ижрочилар бор, чемпионат савияси ўртача, Сербия лигаси ҳам чакки эмас. Ўзбекистонга келганимга кўп бўлмади, ҳозиргача кўрганларимдан келиб чиқиб айтсам, футбол сифати бинойидек.\n- Қизиқ, «Навбаҳор»да ўйнаш варианти қандай юзага келди?\n- Клуб раҳбарияти сербиялик агент орқали таклиф қилди. Мураббийлар ўйинларим видеоёзувини кўриб, ҳаракатимни яхши баҳолашган экан. Ўз навбатида вазиятни ўрганиб чиққач, трансферга розилик бердим.\n- Олдинда «Навбаҳор»ни Ўзбекистон Coca Cola кубоги ўйинлари кутиб турибди. Рақиб жамоалар ҳақида нима дейсиз?\n- Бу борада ҳеч қандай маълумотга эга эмасман. Шунчаки, мураббийлар қандай ҳаракатланиш кераклиги, ўйинлар осон кечмаслигини уқтиришаётганини айта оламан, холос. Бир нарса аниқ - кубок учрашувлари «Навбаҳор» учун айни муддао. Агар уларда ғалабаларга эришсак, жамоа кайфияти ўз-ўзидан ижобий томонга ўзгаради, ишонч ортади. Хуллас, бу ўйинлар Суперлиганинг навбатдаги тури олдидан қўшимча тайёргарлик вазифасини ўтайди. Умуман, олдинда турган ҳар бир баҳс муҳим. Бу ўринда рақибнинг қайси дивизион вакили эканлигига эътибор қаратмаслик керак.\n- Жамоа мураббийларининг иш услуби маъқул келяптими?\n- Виктор Романович - катта тажрибага эга мутахассис. Ундан кўп нарса ўрганиш мумкин. Умуман, барчаси биз - футболчиларга боғлиқ. Агар расмий ўйинларда мураббий кўрсатмаларини бажара олсак, ҳаммаси яхши бўлади.\n- Сизнингча, «Турон» билан ўйиннинг томошабинсиз ўтказилгани «Навбаҳор»га нечоғли таъсир қилди?\n- Бўм-бўш трибуналар остидаги ўйин «ўртоқлик»ка ўхшаб қолади, ҳар ҳолда, мен учун шундай. Ўз-ўзидан тайин - мухлислар стадионни тўлдириб, жамоани олдинга ундаб туришса, ҳар қандай футболчи тўлқинланиб, бошқача ҳаракатланади. Шу маънода айтсам, расмий ўйинни мухлисларсиз ўтказиш осон эмас.\n- «Навбаҳор» билан шартномангиз ҳақида ҳам маълумот берсангиз...\n- Ўртада 1 йиллик келишув бор. Битим муддатини узайтиришим мумкинми? Ҳозирча бу ҳақда гапириш мавриди эмас. Аввало, майдонда нималарга қодирлигимни кўрсатишим талаб этилади. Умуман олганда, табиатан индивидуалликдан кўра, жамоавий ўйинни устун кўраман. Ҳар доим жамоа учун ўйнашга интиламан.\n- Ҳар бир ўйинда ғалабани кўзлаяпмиз, ҳаракат қиляпмиз. Ҳозир кўп гапирмай, кўп ишлайдиган палла. Шундай экан, ишлашдан асло тўхтамаймиз. Мухлислардан эса фақат шуни сўрайманки, бизга ишонишдан чарчашмасин, уларнинг ишончини оқлаш учун майдонда боримизни берамиз, албатта.\nУ.УМАРОВ суҳбатлашдискачать dle 10.4фильмы бесплатно\nShox_n7 29-04-2021 23:12\nFaqat uzun pasni organavermay sentrda oynashniyam organaverina\nLeverpul Barselona 29-04-2021 21:38\nЭски СССР дан колган савол жавоб усули Шу Улугбек Умаров дан бошка журналист йук ми наманган да Навбахор ни хам бе фойда пулини ишлатиб юрибди шу журналист асли ку Навбахор клуб и хисобидан ойлик пул олиб бола чака бокяапган лар хеч бир натижасиз факат пул сарф килиб юришибдю хафа булманглар текин томок лар мен узи шунака куламан


Гвардиола Испания қироллик футбол федерациясини танқид қилди\n5 июль, 2021, 22:21\nТеглар:Хосеп Гвардиола | Токио-2020 | Испания\nУни чақирмасликлари керак эди.\n"Манчестер Сити" бош мураббийи Хосеп Гвардиола "Барселона" ярим ҳимоячиси Педрининг “Евро-2020” якунланганидан сўнг Испания олимпия терма жамоасига чақирилишини танқид қилди.\n“Ёзги мусобақалар етарли бўлди. Месси 2008 йилги Олимпиадага борди, чунки у ўша йили на Жаҳон чемпионатида ва на Америка кубогида қатнашди.\nФерран Торрес ва Родри ҳам Олимпиадага бориши мумкин эди, аммо улар боришмайди, чунки улар аллақачон Европа чемпионатини танлаб бўлган. Улар бу таклифни рад қилишлари керак эди. Чунки биз уларга яхши маош берамиз, уларнинг клуб билан шартномаси бор”, - деди Гвардиола.\nЭслатиб ўтамиз, ўтган ҳафта Испания олимпия терма жамоасининг Токиодаги ўйинларга борадиган таркиби эълон қилинди. Педри ҳам мусобақага борадиган футболчилар рўйхатида бор. "Барселона" Испания қироллик футбол федерациясига футболчини рўйхатдан чиқариш тўғрисида сўров юборган, аммо бунга рад жавоби берилган.\nПедри ўтган мавсум "Барса" сафида Ла Лигада 37та ўйин ўтказиб, 4та гол урди ва 3та голли пас берди.\n"Барселона"дан 3 та, "Реал"дан 1 та. Ёхуд Испания терма жамоасининг Олимпиадага борадиган таркиби эълон қилинди\nРамос ғалати сабабга кўра, "Евро-2020"ни ўтказиб юбориши мумкин\nАна холос! 33 ёшли Рамос Токио олимпиадасида иштирок этмоқчи


Раҳмон 10 минг маҳбусни авф қилмоқчи\nТожикистон Конституциясининг 15 йиллиги ва 2009 йилнинг мамлакатда Имом Абу Ҳанифа Нўъмон ибни Содиқ йили деб эълон қилингани муносабати билан Душанбеда кенг кўламли амнистия тараддуди бормоқда.\nТожикистон парламенти қуйи палатаси депутатлари 2 ноябр куни амнистияҳа оид янги қонун лойиҳасини бир овоздан тасдиқлади.\n“Авф тўғрисидаги қонун” лойиҳаси билан депутатларни таништирган президент маслаҳатчиси Шерхон Салимзоданинг билдиришича, Тожикистон мустақиллигининг ўтган 18 йили бадалида бу авф тўғрисидаги 12- қонун экан.\nШерхон Салимзодага кўра, мазкур қонун асосида 10 минг киши авф этилади. “Шундан 3000 нафари бутунлай озодликка чиқарилади. Улар орасида ёш болалик аёллар, балоғат ёшига етмаган йигит қизлар, 55 ёшдан ошган дардманд аёл ва эркаклар" бор дея билдирди президент маслаҳатчиси.\nТожикистон Бош прокурори Бобожон Бобохонов ўз идорасининг жорий йилги 9 ойлик иш фаолиятга бағишлаб ўтказилган матбуот анжуманида йил бошидан бери давлат чегараларини бузганликда айбланган тахминан ўнга яқин ўзбекистонлик фуқаронинг турли муддатларга қамоққа ташланганини билдирган эди.\nТожикистон президенти маслаҳатчисининг билдиришича, мазкур қонуннинг 2-моддасига биноан барча хорижий фуқаролар авф этилади.\n“Шунинг билан бирга¸- деди ҳукумат мулозими, - турли жиноятлар содир этганликда айбланиб¸ қамоқ жазосини ўтаётган маҳбуслар жазо муҳлатининг тўртдан бир қисми қисқартирилиб, ҳозирда терговда бўлиб турган кишилар ҳам бутунлай авф этилади”.\nТожикистон парламенти қуйи палатасининг Мудофа ва миллий хавфсизлик қўмитаси раиси Абдуманнон Холиқовга кўра авф этиладиган 10 000 киши орасида ҳарбий хизматдан бўйин товлаган яна 4000 собиқ аскар ҳам бор.\n- Бу галги авф тўғрисидаги қонуннинг аввалгиларидан фарқи шундаки, мазкур қонун асосида СССР, Тожикистон ССР ва Тожикистон республикаси қаҳрамони унвонига эга бўлган шахслар, эҳтиётсизлик юзасидан жиноят содир этганлар бутунлай озодликка чиқарилади. Яна бир асосий нуқта шуки бу гал кўпроқ аёллар озод этилади. Бу гал ўтган авфлардан фарқли собиқ тожик мухолифати аъзолари ҳам авфга тушади, деди парламент қуйи палатаси депутати Абдуманнон Холиқов.\nАбдуманнон Холиқовнинг таъкидича, Тожикистонда давлат тўнтариши уюштиришга уринган, қасддан одам ўлдирган эркак ва аёллар бир умрлик қамоқ жазосига ҳукм этилганлар ва диний экстримистик ташкилотларга аъзоликда айбланган кишилар умуман авф этилмайди.\nШунинг билан бирга¸ - деди тожик депутати¸ - турли жиноятлар содир этган ва жазо муҳлатининг тўртдан уч қисмини ўтаган кишилар ҳам амнистияга тушади.\n“Авф тўғрисидаги қонун” лойиҳаси муҳокамасида қатнашган Тожикистон Коммунистик партия раиси Шоди Шабдолов авфга тушиши айтилаётган 10 000 киши иши билан белгиланган уч ой давомида танишиб чиқиш ва қонун талабини виждонан бажариш мумкинлигига шубҳа билан қарашини айтади.\nКоммунистик партия расмийсига кўра Тожикистонда шунча прокурорнинг ўзи йўқ.\n- Қамоқхона бу курорт эмас, биз бюджетдан қамоқхоналарга ажратаётган маблағ маҳбусларни тўла таъминлаш учун етарли эмас. Ҳозирда қамоқхоналарда тахминан 11 минг маҳбус тиқилиб ётибди. Улардан кўпи турли юқумли касалликлар билан оғриганини кўплаб марта айтганмиз. Лекин уларни оғир шароитдан қутқарамиз деб жамиятда ижтимоий,иқтисодий муаммолар яратиб қўймас эканмизми¸ деб қўрқаман. Ўзи шусиз ҳам жамиятда мингларча ишсизлар бор. Қамоқхоналардаги аксарият маҳбуслар ҳам айнан мамлакатдаги ижтимоий, иқтисодий муаммолар сабабли жиноятга қўл уришганку, дейди Шоди Шабдолов.\nКоммунисттик партия расмийси бирданига 10 000 кишини авф этиш хайрли қадам экани баробарида, тожик жамиятида жиноятчиликнинг кенг қулоч ёзиши учун катта имконият ҳамдир¸ дея мулоҳаза билдиради.\n- Менимча давлат бирданига бунча кишини авф этишни зиммасига олмаслиги керак эди. Бу авфнинг ортидан бизни яна қанча ташвишлар кутиб турибди¸ буни билмаймиз, дейди тожик депутати.\nТожикистон парламенти қуйи палатаси матбуот хизматидан олинган маълумотларга кўра¸ “Авф тўғрисидаги қонун” лойиҳаси яқин кунларда президент Имомали Раҳмон томонидан имзоланиб¸ республика матбуотида нашр этилган кундан бошлаб қонун кучига киради.


Воқеа-ходисалар Самарқандда бўлиб ўтади. Мазкур саҳна асарида ўзбек ва озарбайжон халқлари ўртасидаги ўзаро қардошлик, Ўзбекистон ва Озарбайжон давлатлари ўртасидаги дўстона муносабатлар, иккала давлатларда мақом санъати йўналишида ижод қилиб келаётган ижодкорларнинг маданий алоқалари акс этади. Озарбайжонлик машҳур қўшиқчи Рашид Гунашни (асли келиб чиқиши ўзбекистонлик) ўзбекистонлик қўшиқчи, Мақом ансамбли хонандаси Қамарнисо, икки давлат солистлари (Рашид Гунаш ва Қамар) иштирокидаги концерт дастур...\n“Қоб-ИЛ” спектакли ҳақида қисқача маълумот Саҳналаштирувчи режиссёр: Овлякули Ходжақули Жаҳон адабиётида кўплаб дурдона асарларнинг яратилиши теология тақдим этган пурмаъно ривоятларнинг ўрни беқиёсдир. Улар фақат илоҳиёт аҳли томонидангина эмас, балки халқнинг турли табақалари, қолаверса, турли динлар кесимида ислоҳотчи сифатида майдонга чиққан кучлар вакиллари иштирокида ҳам узоқ даврлар изчил ва мунтазам ишланган. Шунинг учун ҳам улар ҳамма замонларда умуминсоний ғояларга мос бўлиб қолаверади ва ҳа...\nВоқеа Британияда бўлиб ўтади. Асарда жамиятдаги социал муаммолар, оталар ва болалар ўртасидаги тахт учун кураш ижтимоий-сиёсий воқеалар билан вобаста тарзда тасвирланади. Кўпни кўрган ва ўз куч-қудратига ишонган тажрибали қирол Лир кексайган чоғида мамлакат сарҳадларини уч қизига тақсимлаб бериб, ўзи “давлат ташвишларидан холи” яшамоқни ният қилади. Иззатталаб ҳукмдор аввалига қизларининг ўзига бўлган садоқатини билмоқ ниятида улардан қайси бири кекса отани кўпроқ яхши кўришларини сўрайди. Катта қизи Г...\n“С А М А Р И Я” Фольклор-этнографик анимацион шоу Сахналаштирувчи режиссёр- Мухаммадрасул Мамадаминзода Мазкур спектакль буюк алломалар: Ибн Арабшохнинг “Ажойиб ал макдур фи тарихи Таймур”, Табарийнинг “Тарихи Табарий”, Мухаммад Гиёсуддининг “Гиёс ул- лугот”, Шарафиддин ал Яздий ва Низомиддин Шомийларнинг “Зафарнома”, Бобурмирзонинг “Бобурнома”, Гулбаданбегимнинг “Хумоюннома” хамда Абу Тохирхужанинг “Самария” каби тарихий асарларига асосланиб кадимий Самарканднинг 8-чи аср (712 йил) дан бошлаб т...\nКўчки – фақат табиат ҳодисасими? Катта тоғлар билан ҳар томондан ўралган манзили номаълум қишлоқда маҳаллий аҳоли баланд овозда гаплашишмайди, овоз чиқариб кулишмайди. Чунки, товуш тўлқинлари қор кўчкисини келтириб чиқариши мумкин.\nГрузин драматурги А.Цагарели қаламига мансуб “Хонума” асари дунёнинг кўплаб тилларига таржима қилинган бўлиб, у грузин халқининг ҳаёти, турмуш тарзи, урф-одатлари ва анъаналарини сўзлаб берувчи санъат дурдонасидир. Мазкур саҳна асари Самарқанд вилояти мусиқали драма театрида мусиқали комедия жанрида саҳналаштирилди. Воқеалар Грузия давлатининг Тифлис шаҳрида бўлиб ўтади. Тифлиснинг аслзода ва зодагонларидан бўлмиш ёши ўтиб қолган, хонавайрон бўлган, отасидан қолган собиқ қаср, ҳозирда эса бўм-бўш хувил...\n“Кузнинг биринчи куни” Асосий ходисалар талабалар ўртасида бўлиб ўтади. Кунларнинг бирида 3 ўртоқ Фарходларникига боришади уйдан эски милтиқ топиб олишади ва ўйинқароқлик билан қарғани отмоқчи бўлишади ва нохосдан кўчада ўтиб кетаётган одамни отиб қўйишади. Саросимага тушган болалар нима қилишни билмай Рамзни дала ховлисига яширинишади. Вахолангки буни Шокир ака сезиб қолади ва ўғлини излаб келади. Вазият шунчалик мураккаб эдики Шокир ака ўз ўғлини қонун қўлига топширадими ёки уни яширадими....\nМазкур саҳна асари драматург Нил Саймоннинг “Калифорния сюитаси” трилогиясининг учинчи қисми асосида таъбдил. Спектаклда эр ва хотин ўртасидаги муносабатлар акс этади.\nСамарқанд вилоят мусиқали драма театрида 2017 йилда Иқбол Мирзо асари асосида "ИМОН" драмаси саҳналаштирилди. Мазкур спектакл Ўзбекистон Қорақолпоғистон халқ артисти Ёдгор Саъдиев томонидан саҳналаштирилди. Унда Саҳналаштирувчи рассом – Баҳром Сафоев, Бадиий раҳбари – Баҳодир Шарофов, Театр директори – Камолиддин Қоржовов. Инсонларнинг ҳаётида “Имон” тушунчаси жуда кенг бўлиб, “ишонч”, “эътиқод” маъноларини англатади. Маънавий-ахлоқий фазилат сифатида эса имон фақат одамзотгагина хос руҳий ходис...\nУлуғ аждодимиз Соҳибқирон Амир Темур авлоди бўлмиш Мирзо Улуғбек ўрта асрлар Шарқ Уйғониш (Ренессанс) даврининг буюк намояндаларидан бири, илм-фан ҳомийси, фалакиёт соҳасида ўз давридан бир неча асрлар илгарилаб кетган улкан олим, муаррих, давлат арбоби. У қирқ йил шаҳри азим Самарқандни пойтахт тутиб, Амир Темур салтанатининг бир қисмини барқарор сақлади, улкан бунёдкорлик ишларини амалга оширди\nМаълумки, ёш авлод тарбияси ҳамма замонларда ҳам муҳим ва долзарб аҳамиятга эга бўлиб келган. Аммо биз яшаётган XXI асрда бу масала ҳақиқатдан ҳам ҳаёт-мамот масаласига айланиб бормоқда. “Тарбия қанча мукаммал бўлса, халқ шунча бахтли яшайди” – дейди донишмандлар. Тарбия мукаммал бўлиши учун эса бу масалада бўшлиқ пайдо бўлишига мутлақо йўл қўйиб бўлмайди. Ҳудудларда яшайдиган ёшлар зерикканидан нима қилишни билмасдан бемаза ишларга берилиши, безорилик, жиноят йўлига кириши, зарарли оқимларга қўшилиб ...\nXV аср Хуросон музофотида тож-тахт учун Шаҳзода ва султонлар ўртасидаги ихтилоф авжига минади. Айни шу даврда камолот ёшига етган, нафақат Хуросон балки, шарқ халқлари назм оламида ўз сўзига эга бўлган Алишер Навоий кўнгил осойишталиги, қалб таскини, маърифат истаб олим ва уламолар маскани, илм-фан ўчоғи бўлмиш Самарқандга йўл олади. Зеро, сарой амалдорининг фарзанди, Хуросон валиаҳд шаҳзодалари билан бирга собиқ султоннинг ҳомийлиги остида вояга етган, айни чоғда мол-мулки мусодара этилиб, ҳаёти таъзийқ...\n“Давлат болалари” Драма жанрида ёзилган бу саҳна асарида асосий қаҳрамон, болалар уйида катта бўлган етим бола, Бутир (болалар уйининг тирмизаги)нинг ҳаёти ҳақида ҳикоя қилинади. Воқеалар ривожи давомида унинг тенгдошлари Баҳор, Бахтиёр ва Назира каби ёшларнинг ҳаёти, улар орасидаги соф муҳаббат ҳам томошабинлар кўз ўнгида гавдалана бошлайди. Баъзан кулгулик, баъзан кескин драматик саҳналар орқали томошабинда, ҳаётнинг аччиқ синовларини бошидан кечирган, лекин буни ҳеч кимга билдирмасдан, гўё энг бахтл...\nБобораҳим Машраб оташнафас шоир бўлиб, унинг ҳаёти ва фаолияти ҳақида турли фикрлар ва ривоятлар мавжуд. Машраб қолдирган адабий мерос ҳали тўла аниқланиб, мукаммал ўрганилган эмас. Самарқанд вилоят мусиқали драма театри ижодкорлари Машраб ҳаёти йўлига назар ташлаб, бадиий мушоҳада қилишга, унинг мўжизакор авлиё, билимдон, ҳозиржавоб шоир, тўғри сўз, ҳалол, покиза инсон, дунё моли ва ҳузур ҳаловатидан воз кечган дарвиш каби хислатларини ўрганишга, саҳнада гавдалантиришга ҳа...\nМар Байжиев асари "Дуэль" спетакли хакида. Дуэль – бу икки инсоннинг тўқнашуви, росмана жанги, яъни учинчи одамга ўрин йўқ. Асарда ҳам шундай: Нози ва Азизнинг покиза муҳаббати қаршисида искандардек тубан кимсалар ортиқча. Лекин бахтга қарши, бу икки кўнгил муҳаббатлари бирга бўлолмайди. Назаримизда бу спектакл асарнинг айнан шу маъносига кўпроқ эътибор қаратилган. Шу боис “Дуэль” даги чуқур дард, изтироб, руҳий эврилишларни англаб бўлмайди. Бу уч қаҳрамонни тақдир турфа қисматларга дучор этган...\n“ЭДИП” Саҳналаштирувчи режиссёр: Овлякули Ходжақули Спектакл жаҳон драматургиясида алоҳида мақомга эга Софокл ва Сенека асарлари асосида ишланган инсценировканинг саҳнавий талқинидан иборат. Унда тақдиру-азал қаршисида ожиз одам қисматининг энг нозик жиҳатлари, авлодларга муносабат, кибр ва нафс тажовузи, ўтмишдаги хато ва жиноятларни ғаразли, узоқ тафтиш қилишнинг салбий оқибатлари каби масалалар хусусида фикр юритилади. Саҳна асари декорацияси ва режиссураси фожеа моҳиятини атрофлича ва чуқур оч...


«Ўзэлтехсаноат» электротехника саноати компанияси таркибига кирувчи корхоналар 2016 йилнинг биринчи чорагида саноат маҳсулотлари ишлаб чиқариш ҳажмини 20 фоиз — 227,3 млрд сўмга ва халқ истеъмоли товарларини 3 фоиз — 73,5 млрд сўмга оширди. Бу ҳақда “Газета.uz” хабар бермоқда.\n«Ўзэлтехсаноат» ахборот хизматининг хабар қилишича, электр чангюткичлар ишлаб чиқариш 2,6 баробарга, кир ювиш машиналари 67,1 фоизга ошди. Тайёрланган барча маҳсулотларнинг 33,7 фоизи экспортга йўналтирилди.\n«Ўзэлтехсаноат» тизимида фаолият юритаётган 50 га яқин корхоналар кабель, электротехника, маиший техника маҳсулотлари ишлаб чиқариш ва уларга техник хизмат кўрсатиш билан шуғулланмоқда. 27 та корхона томонидан ишлаб чиқарилаётган маҳсулотлар МДҲ ва бошқа хорижий мамлакатларга экспорт қилинмоқда.\n2015 йилда 1,3 трлн сўмлик маҳсулот ишлаб чиқаришга эришилди, 167,7 млн доллар (+72%)лик маҳсулотлар эса экспортга йўналтирилди.\n«Ўзэлтехсаноат» корхоналари ишлаб чиқарган барча маҳсулотларнинг 28,9 фоизи маиший техника ҳиссасига тўғри келади. Сўнгги беш йил давомида аввал импорт қилинган 25 турдаги маиший техника маҳсулотларини ишлаб чиқариш ўзлаштирилди. Жорий йил бошидан буён ички маиший техника бозорининг 40-45 фоизи маҳаллий маҳсулотлар билан қопланди. Ўтган йили маиший техника ишлаб чиқариш ҳажми 334,8 млрд сўмни ташкил этди.\n«Ўзэлтехсаноат» корхоналарининг қарийб 77 фоизи кичик бизнес вакилларидир. 2015 йилда улар томонидан 618,05 млрд сўмлик маҳсулотлар ишлаб чиқарилган бўлиб, компаниядаги улуш 48,7 фоизни ташкил этади. Кичик бизнес корхоналарида компания тизимидаги барча ишчиларнинг 24,4 фоизи меҳнат қилмоқда.\nЭлектротехника соҳасини ривожлантириш дастурига мувофиқ, 2030 йилга қадар 1 млрд долларга яқин миқдордаги инвестициялар ўзлаштирилади ва 22 турдаги янги маҳсулотлар ишлаб чиқарилади. Корхоналарни модернизация қилиш ҳисобига ишлаб чиқариш ҳажми 5,1 баробарга ортади.\nЖорий йилда компания ички маиший техника бозорини: кондиционерлар -37,2 фоизгача (ишлаб чиқаришнинг ўсиши 8,6 фоизни ташкил этди), газ ва электроплиталар -56 фоизгача (+6,7%), телевизорлар — 60,1 фоиз (+6,5%), музлаткичлар — 32,5 фоизгача (+4,6%), кир ювиш машиналари — 65 фоизгача (+3,1%) тўйинтиришни мўлжаллаган.


Хитойлик 22 ёшли йигит ногирон онасини 15 йил елкасида кўтариб яшади 14-10-2021, 21:04 | Zamin.uz\n06:31 / 04.12.2018\n2003 йили хитойлик Ван Сяньцян исмли йигитнинг отаси оламдан ўтди. У ўлгунча шол бўлиб қолган хотинини парвариш қилиб ўтди. Энди эса бу вазифани адо этиш 22 ёшли Ваннинг зиммасига тушганди. У ишлаб турган ишидан бўшади ва онасини опичлаганча юрт кезиб иш қидирди. Шу баҳона онасини боқиш, даволатишга умид боғлади.\nБахтга қарши онаси машинада юра олмасди. Хасталик шу қадар кучли ва хавфли эдики, фақат елкасида опичлаб юриши мумкин эди. Катта шаҳарларда Ван унга қисқа графикли, аммо кўпроқ маошли иш беришларини сўради. Аҳволини тушунтирди. Афсуски, ҳеч кимга бу таклифи ёқиб тушмади. Қийнала-сиқтала фабрикадан иш топганди.\nБироқ у ҳам бир неча ойдан сўнг инқирозга учраб ёпилди. Хўш, энди нима қилади?.. 15 йилдан бери чакана ишлар билан банд. Бу ишдан олган даромад эса онасининг дори-дармонларига ҳам етмайди-ку!..\nОна Ванга қишлоққа қайтишни маслаҳат берди. У яна волидасини елкасида кўтарганча қадрдон қишлоғига қайтди. Қаранг, 15 йил елкасида ногирон волидасини опичлаб яшаганидан қишлоқдагилар ҳам хабар топган экан. Азбаройи қойил қолишганидан, Ванга меҳрлари товланганидан иш ҳам топиб беришди. Уларнинг ёрдами билан давлат Ван ва онаси яшаши учун янги уй берди. Ижтимоий хизмат ташкилоти ногирон аёл учун нафақа белгилади.\nБу воқеа интернет сайтларида пайдо бўлгандан кейин эса Ванни қўллаб-қувватлашга тайёр одамлар кўпайиб кетди. Улар яқин орада моддий ёрдам кўрсатишдан ташқари, ногиронлар аравачаси олиб беришни, онахонни касалхонада даволатишни ваъда қилишди.\nЯнгиликлар » Дунё » Хитойлик 22 ёшли йигит ногирон онасини 15 йил елкасида кўтариб яшади


Кузнинг бир кунида. Тоғай Мурод\nHome icon Бош саҳифа»Кутубхона»Наср»Кузнинг бир кунида. Тоғай Мурод\nгўзал... — деди.\nТалабалар бир-бирларини қувлашиб оппоқ далаларга\nқараб кетдилар. Обидович шошмасдан картошкаларни арчиб, мис товоққа солди.\n— ЙЎғ-е, домлажон, келганимизга бор-йўғи уч кун бўлди-ю.\n— Кеча қанча тердинг?\nОбидович йигитга ачиниш билан қаради. Жуда раҳми келди унга. Картошкага туз сепаётиб, кўнглига: «Болалар... Укаларимга қарайман, деб бу ҳали ўқишни ташлаб кетмасайди», деган гап келди. Ҳозир бор гапни айтмоқчи, кеча штабдан олиб келган телеграммани кўрсатмоқчи бўлди. «Ҳозир айтсам. Бу ҳали бола бўлса. Бирдан миясига та’сир қилса... кейин нима бўлади?» У ўйлаб-ўйлаб, бу гапни ҳозир айтмасликка қарор қилди. Яна ўйлаб ўтириб, умуман, айтмайман, деган хулосага келди. Сҳунда Обидович онаси бечорани эслаб, кўнгли бузилиб кетди. Ўрнидан кескин туриб, сигарета чека бошлади. Кичкина кўк автобусга ишора килиб, бирор иш буюрилишини кутиб турган Раҳимжоновга:\nРаён марказидаги автобус бекатига тушдилар. Раҳимжонов устма-уст сигарета чекаётган Обидовичга эргашиб кетаверди. Сҳаҳарга борадиган автобусни суриштирдилар: яна икки соатдан кейин келар экан. Улар бир четдаги узун ўтирғичга ўтирдилар. Обидович айтмасликнинг ҳеч иложини тополмади. Охири айтишга мажбур бўлди:\n— Ука, бу дунё шунақа бевафо экан, — деди у\nхўрсиниб. Бироқ сўзини давом эттирмай, хотиржамлик\nбилан ўчиб қолган сигаретасини яна ёндирди. Жуда\nсийраклаб қолган сочларини орқага силаб, гапини давом эттирди: — Ука, дунё бевафо экан. Онамиз бечорани эсласам, юрак-бағрим эзилиб кетади. Аммо одам бўлиш фақат онага боғлиқ эмас экан. Бир шоирнинг гапи борку, она бўла қолгин, менга табиат, дейди. Сҳундайин, мана, онасиз ўсдик. Замон, табиатнинг ўзи тарбиялади. Табиат бизга она бўлди. Кеча де, Раҳимжонов деган фамилияга бир телеграмма келди. Сенгами, бошқагами, аниқ эмас. Ҳар ҳолда сенга бўлмаса керак, чунки телеграммада исминг йўқ. Иккинчидан, мехматда ҳам шунақа бола бор экан. Чамаси, ўшанга бўлса керак телеграмма. У болани уйига юбордик. Ҳар ҳодда сен ҳам уйингга бир бориб кел-чи... Ишонаманки, сенга эмас бу телеграмма.\nОбидович ён чўнтагидан телеграммани олиб унга узатдй. Сўнг, гўё осмонга қараб сигарета чекаётгандай, кўз остидан Раҳимжоновни кузатди. Раҳимжонов телеграммадаги, тез етиб кел... онанг вафот этди, деган -сўзларга анграйиб қараб турди. Кўзлари пирпираб, ерда тўнтарилиб, ўзини ўнглолмай, жажжи оёқларини қимирлатаётган чумолига тикилганича ўйлаб қолди. Сҳу ҳолича сўзсиз, узоқ ўтирди. Ҳалиям кузатиб ўтирган Обидович: «Сҳаҳарлик болалар енгилтабиат бўларди. Бу жуда иродали экан, кўзларидан ақалли бир томчи ёш чиқмади-я», деб ўйлади. Обидович, Раҳимжоновнинг сочларини силаб:\nАвтобус томонга кетаётиб, орқасига бир қайрилиб\nқаради-да, яна қайтиб келди.\nРаҳимжонов телеграфдан чиқиб буфетга қараб юрди. Буфетдан тамадди қилиб чиққанда оқшом туша бошлаган, жафокаш деҳқон кузининг олтин бир куни тугаётган эди...


ҚИШЛОҚҚА КУТУБХОНАЛАР ҚАЙТМОҚДА - Ўзбекистон овози газетаси\nГап кутубхона ёки клуб ҳақида кетганда, болалигимда кўрганларим ёдга тушади. Жовли полвон отамнинг яқин қариндоши, отам эса ўрта мактабни тугатган, ташкилотчи, ғайрати танига сиғмайдиган киши эди. Клуб уйимизнинг олдида эди, шу туфайли раис клуб мудирлигини отамга, кутубхона мудирлигини онамга топширади. Клубнинг орқаси ташландиқ жой эди, отам ёшларни чорлаб, бу ерда спорт майдончаси барпо этди. Футбол, волейбол ўйнайдиган жойлар аниқ ўлчамли эди. Кейин тўплар, дарвозаларга тўрлар олиб келинди. Оиламиз 17 йил бу маданият масканларида ишлади.\nОтам бригада бошлиғи бўлиб кетгач, ўтган асрнинг етмишинчи йилларида мен клуб мудири, келинойим Хайринисо кутубхоначи бўлди. Мактабга кетганимда янгам клуб ва кутубхонани очар, кейин бу иш билан мен шуғулланардим. Кутубхонада 9 минг жилд китоб бор эди. Агар 1,5-2 минг жилд қишлоқ хўжалиги, техникага оид, рус тилидаги адабиётлар бўлса, қолгани бадиий китоблар эди. Бундан ташқари, 20-30 хил газета ва журналларга обуна бўлинар, истаган киши кутубхонага кириб, ўзи хоҳлаган нашрни ўқирди. Китобхонлар жуда кўп эди. Китобларни уйларига олиб кетиб мутолаа қилишарди.\nБундан ташқари, клубнинг кичик залида стол ва стуллар қўйилиб шоҳмот, шашка, домино ўйнаш учун шароит яратилган эди. Одамлар китоб мутолааси, шоҳмот-шашка ўйнашга шундай қизиқиб кетишардики, клуб ярим кечагача очиқ бўларди. Одамларнинг кўпчилиги даладан, ишдан кейин маданий дам олгани келишарди. Мусобақалар ўтказиларди. Клубнинг катта залида Комилжон Отаниёзов, Фахриддин Умаров, Мукаррама Турғунбоева каби улкан санъаткорларнинг қўшиқ ва рақсларини қишлоқдошларимиз мириқиб томоша қилишган. Бир сўз билан айтганда, клуб турмуш маданиятини оширишга хизмат қиладиган маскан эди.\nМен ўқишга кетгач, бошқалар ишлай бошлади. Ҳар ҳолда клуб ва кутубхона фаолияти тўхтамади. Кейинчалик Тошкент маданият институтида (ҳозирги маданият ва санъат институти) ўқиб келган ёшлар клуб ва кутубхона ишини юрита бошлашди. Аммо давр ўзгараётган эди. Мен бундай клуб ва кутубхоналарни Яккабоғ, Шаҳрисабз, Қарши, Чироқчи ва бошқа кўплаб туманларда кўрганман. Аммо 2005 йилда хўжалик тугатилиб, фермерчилик ташкил топгач, клуб қаровсиз қолди. Чунки ходимларга иш ҳақи тўлайдиган ташкилот йўқ эди. Туманлар маданият бўлимлари маблағсиз, эътиборсиз қолди.\n«Янги уй қурмай, эскисини бузмайлик!» шиорига ҳамма жойда амал қилинмади. Маданият ишларига масъул бўлган раҳбарлар ўз вазифаларини эплай олишмади. Бундан айрим учарлар фойдаланиб қолишди. Масалан, Деҳқонобод туманида маданият бўлимига қарашли бинолар сотиб юборилди. Бошқа туманларда ҳам шу ҳол кузатилди.\nКитоб туман маданият бўлимига қарашли санъат саройида тўқсонинчи йилларнинг ўртасида катта кутубхона жойлашган бўлиб, 300 мингга яқин китоб фондига эга эди. Уларни асраш ва кўпайтириш учун олий маълумотли мутахассис, марказий кутубхона мудираси раҳматли Гулчеҳра Исломова кўп хизмат қилган эди.\nАфсуски, 2010 йилларга келиб, китоблар кутубхонадан қаёққадир олиб кетила бошланди. Бир борганимда, 3-3,5 минг жилд китоб қолгани, уни ҳам маиший хизмат коллежига топширишгани ҳақида айтиб беришганди. Хуллас, улкан кутубхона барбод бўлганди.\nПрезидентимиз 2016 йил 16 ноябрда Шаҳрисабз шаҳрида Қашқадарё вилояти сайловчилари вакиллари билан учрашувда Касби туманида яшаб ўтган, бутун умрини ёшлар таълим-тарбиясига бағишлаган, пенсияга чиққанидан кейин ўз ҳисобидан 20 минг китоб тўплаб, кутубхона очган устоз ўқитувчи, раҳматли Холбой Хонқуловни самимият билан ёдга олган эди.\nБу эътибор ва эътироф кўпчиликни тўлқинлантириб юборди. Китобга муносабатни ўзгартирди. «Обод қишлоқ» Дастури туфайли қишлоқ жойларда кутубхона, маданият муассасалари қурилишига эътибор кучайди.\n— Хатолар ўтиб кетди, уларни тузатиш, янги замон талаби асосида ишлаш керак, — дейди Китоб туман маданият бўлими бошлиғи Яшин Тўраев. — Ҳозир Севаз қишлоғидаги эски клуб биносини таъмирлаяпмиз. Сиз айтган Олақўйлиқ қишлоғида эски клуб биносини таъмирлаш учун 2 миллиард сўмдан ортиқ маблағ ажратилмоқда. Туман аҳоли дам олиш марказидан 1000 дона китоб келтириб, янги кутубхонага асос солдик. Ҳали кўп иш қилишимиз керак.\nҚашқадарё вилоятининг кўплаб туманларида маънавиятга, маърифатга хизмат қиладиган бу каби ишлар кенг тус олмоқда, одамларнинг кўнгли кўтарилмоқда.


Экоблогер: “Ҳайвонот боғини ёпиш керак!” - Zamin.uz\n21:19 / 30.06.2020\nЭкоблогер: “Ҳайвонот боғини ёпиш керак!”\nИжтимоий тармоқда баъзи-баъзида уй ҳайвонларига қилинаётган зулм ва азоблар ёзилган постлар, ҳайвонларни қийнаган кимсалар ҳақида видеолар пайдо бўлади. Қуйида келтирилган блогда ҳам Тошкент ҳайвонот боғидаги ҳолат ҳақида ёзилган. Уни ўзгаришсиз ҳавола қиламиз.\n“Тошкент ҳайвонот боғини ёпиш керак. Ижтимоий тармоқларда ҳайвонларга оддий сув беришмаётгани қайд этилган. Бу иссиқда сувсиз қандай яшаса бўлади? Кимга кераги бор бу қамоқхонанинг? Айиқни аҳволини қаранг. Жониворларнинг ҳам жони бор. Уларнинг организми ҳам 80 фоиз сувдан иборат.\nРивожланган давлатлардаги ҳайвонот боғларига топширинглар ўлиб қолмасидан. Шундай аҳвол бўлса, ҳайвонларни қийнайдиган ҳайвонот боғи Тошкентга умуман керак эмас.\nВидео эски, ҳозир у ерда сув бор дейишмоқда. Аммо у сувни ичиб бўлмайди шекилли. Лекин ҳайвонот боғларига бўлган муносабатим ўзгармайди. Тошкент ҳайвонот боғидаги муаммолар кўп марта гапирилган.\nМаълумот учун: мен фақат Тошкентдаги эмас, ҳар қандай ҳайвонот боғига ва ҳайвонлар иштирок этган циркларга қаршиман. Ярим соатли кўнгилочарлик учун ҳайвонларни қафасда сақлашга қаршиман. Кўплаб ривожланган давлатлар цирк ва ҳайвонот боғларидан воз кечмоқда”.\nМуборак динимизда, оят ва ҳадисларда ҳайвонларга қандай муомала қилишга буюрилганмиз?\nАллоҳ Қуръони каримда барча жонзотлар инсонлар каби «уммат» эканлиги таъкидланади. Айнан шу таъкид инсонни ўзи каби уммат бўлган барча жонлиларга нисбатан меҳрибон бўлишга ундайди. Бу хусусда Аллоҳ таоло шундай марҳамат қилади:\nИсломда ҳайвонот оламига ҳеч қандай зарар етказиш мумкин эмаслиги қаттиқ таъкидланади. Имом Муслим Ибн Аббос розияллоҳу анҳудан ривоят қилган ҳадисда айтилишича, Набий алайҳиссалом олдиларидан юзига тамға босилган эшак олиб ўтилди. Шунда у зот: «Менинг ҳайвонлар юзига тамға босган ва уларнинг юзига урганларни лаънатлаганим сизларга етмаган эдими?!» дедилар.\nАбдуллоҳ ибни Умар розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам: “Бир аёл ўзининг мушуги туфайли дўзахга кирди. Уни қамаб қўйиб, унга таом ҳам бермади, уни ердаги нарсаларни емоғи учун қўйиб ҳам юбормади. Ҳатто у озиб-тўзиб ўлди”, деганлар (Имом Бухорий ривояти).\nИсломдаги ҳайвонларга меҳрибонлик ва яхши муносабат фақат улардан инсонларга етадиган манфаат билан боғлиқ эмас, балки мусулмонлар барча ҳайвонот оламига, ҳатто инсон улардан бу дунёда ҳеч қандай манфаат кутмаса ҳам, яхши муносабатда бўлишга буюрилган. “Замин” янгиликларини “Инстаграм”да кузатиб боринг\nҲайвонот ёки ўсимлик дунёсидан фойдаланиш тартибини бузганларга жазо кучайтирилди\nТошкент ҳайвонот боғига иккита каркидон-қуш келтирилди\nТошкент ҳайвонот боғида илк бор қора оққуш болалади\nФарғонада ҳайвонот боғи иш бошлади\nТошкент ҳайвонот боғида учта айиқчалар туғилди


18-апрель куни Тошкентда «Ground Zero Китоб Олами» коворкинг марказида UZMOBILE – Ўзбекистон Миллий мобил алоқа оператори GSM стандарти тармоғини тижорат фойдаланишга топширилишининг 4 йиллигига бағишланган матбуот анжумани ўтказилди.\nМатбуот анжуманида UZMOBILE GSM тармоғининг тўрт йил мобайнидаги ривожланиши ҳақида тўлиқ маълумот берилди, тармоқ ривожи ва бутун Ўзбекистон бўйлаб кенгайтирилиши тўғрисида ҳам сўзлаб берилди, шунингдек, операторнинг 2019-йил режалари тақдим этилди. «Ўзбектелеком» АК тижорат директори в.в.б. Алишер Абдуджапарович Зуфаров матбуот анжуманини очиб, UZMOBILE GSM тармоғи жорий ривожланиш ҳодимларини учта мезон билан тавсифлади: барча минтақаларда доимий кенгайтириш, мобил интернетни тезлаштириш ва тарифлардаги улкан янгиланишлар.\nМатбуот анжуманида «Ўзбектелеком» АК «Ўзмобайл» филиалининг тарихи ҳақида сўз юритилди, 2004-йилдан бошлаб, Ўзбекистоннинг етиб бориш қийин бўлган чекка ҳудудларига симсиз алоқани таъминлаш учун CDМА-450 стандартида тармоқ қурилганди. 2014-йилда Ҳукумат қарорига мувофиқ филиал Ўзбекистон Миллий алоқа оператори деб эълон қилинди ва унинг олдига бир қатор давлат вазифалари қўйилди.\nҲозирги кунда UZMOBILE CDMA тармоғида 160 мингдан ортиқ фаол абонентларга ва UZMOBILE GSM тармоғида эса 3 миллиондан ортиқ фаол абонентларга хизмат кўрсатилмоқда.\nҲозирги вақтда UZMOBILE ташқи канали 30 Гбит/с. гача кенгайтирилди, бу эса абонентларга янада юқори тезликдаги ва арзон мобил интернет тарифларини тақдим этиш имконини беради.\nМатбуот анжуманида, бугунги кунда филиалда интернет — пакетлар янги тариф режаларининг фаол жорий қилинаётгани ва бозорда энг арзон ва фойдали нархларда тақдим этилаётгани ҳақида батафсил маълумот берилди. 1 МБ нархи икки марта туширилди, пакетлар ҳажми эса 75 000 МБ гача оширилди.\n«UZMOBILE» СБ мобил алоқа абонентлари учун 30 кунлик амал қилиш муддати, 500 дан 75 000 Мегабайтгача номиналли Интернет-пакетлар нархлари арзонлашди. (Батафсил маълумотлар: https://uztelecom.uz/index.php/ru/chastnym-litsam/mobilnaya-svyaz-1/gsm/pakety/internet-pakety-3)\nЖуда фаол Интернет фойдаланувчилари учун автоматик равишда янгилаб туриладиган «Интернет нон-стоп» серияли БАРЧА пакетлар гуруҳи янгиланди, ушбу пакетлардан фойдаланишнинг иккинчи ойидан бошлаб, уларнинг нархи 10 фоизгача туширилади.\n«Ўзбектелеком» АК ўз абонентлари учун ноёб таклифларини алоҳида таъкидлаш зарур. Масалан, қуйидаги рақамларга имтиёзли «тармоқ ичидаги қўнғироқлар»: GSM стандартидаги UZMOBILE тармоғи, CDМА-450 стандартидаги UZMOBILE тармоғи, шунингдек, «Ўзбектелеком» АК қайд этилган мутлақ рақамларига.\nМатбуот анжуманида компания режалари ҳақида батафсил сўзлаб берилди. 2019-йилда UZMOBILE CDМА фаол абонентлари сонини 31 фоизга (220 мингга) ва UZMOBILE GSM тармоғи фаол абонентлари сонини 36 фоизга (4,6 миллионга) ошириш режалаштирилган. Бугунги кунда Ўзбекистоннинг барча минтақаларида 2G/3G ва 4G технологиялари бўйича UZMOBILE тармоғининг кенгайтирилиши давом этмоқда. 2019-йил охиригача аҳоли пунктларида UZMOBILE тармоғининг қамраб олиши ўртача 87 фоизгача, UZMOBILE GSM ва UZMOBILE CDМА 90 фоизгача оширилади.\nКомпаниянинг алоқа сифатини яхшилаш бўйича ишлари алоҳида қайд этилди. Масалан, Тошкент, Самарқанд, Бухоро, Термиз, Нукус, Навоий ва Урганч шаҳарларидаги халқаро аэропортлар биносида ички ва ташқи мобил алоқа қамровининг сифати яхшиланди.\nКомпания режаларида B2B сегменти учун комплекс ечимларни жорий этиш белгиланган, улар ўз ичига қуйидаги ечимлар: қайд этилган мутлақ интернет, телефония, IPTV, мобил алоқа ва мижозлар ҳудудида база станцияларини ўрнатишгача 30 дан ортиқ турли хил таклифлар жамланган.\nСайёҳларга ва умуман туризмга қулайликларни ривожлантиришга йўналтирилган янги ечимлар жорий этилади. Барча аэропортларда, т/й вокзалларида, автовокзалларда ва энг диққатга сазовор, оммабоп ҳудудларда WiFi зоналари ва хизмат кўрсатиш офисларини ривожлантириш ишлари олиб борилмоқда. Давлат сегментининг (B2G) ҳар бир соҳаси учун персонал ечимлар ва тарифлар ишлаб чиқилмоқда.\nМатбуот анжумани доирасида журналистлар ўзларини қизиқтирган барча саволларига жавоб олдилар.\nМатбуот анжуманидан кейин компания ўз ҳамкорлари ва корпоратив мижозларини эсдалик совғалари ҳамда миннатдорлик дипломлари билан тақдирлади.